Qalampir.uz - Юридик коллежда курсдошини пичоқлаган ўсмир ўзини ИИБга топширди\nЮридик коллежда курсдошини пичоқлаган ўсмир ўзини ИИБга топширди\n19:43, 10.10.2017 Жамият\nКоллеж ўқувчиси икки нафар курсдошларини пичоқлаши натижасида улардан бири вафот этган.\n6 октябрь куни Тошкент шаҳридаги касб-ҳунар коллежларидан бирида бир нафар шахснинг ўлимига сабаб бўлган бахтсиз ҳодиса юз бергани ҳақида хабар берган эдик.\nТошкент юридик коллежида содир бўлган мудҳиш воқеа иштирокчиси, коллеж ўқувчиси Саидкамрон Саидвоҳидов икки курсдошини пичоқлаганидан кейин ўша куннинг ўзида ички ишлар органига бориб ўзини топширгани ҳақида ишончли манбааларимиз хабар берди.\nБироқ кўпчилик ОАВлар курсдошларини пичоқлаган ўқувчи яширингани ва ички ишлар ходимлари томонидан ўртоғининг уйида қўлга олингани айтилмоқда. Бундан ташқари, Саидкамрон Саидвоҳидов қўлга олиниш жараёнида жонига қасд қилишга урингани ҳақида хабарлар тарқалди.\nТаҳририятимиз гумонланувчининг яқин дўсти билан боғланиб, воқеага аниқлик киритишга уринди. Бунда уч нафар коллеж ўқувчилари коллеж ошхонасида арзимаган масалада тортишган, Саидкамрон Саидвоҳидов Раҳматилла Ёрқориев билан тортишган ва уни пичоқ ёрдамида қўрқитмоқчи бўлган, тўсатдан пичоқ Раҳматилла Ёрқориевнинг оёғига санчилган. Бу ҳолатни кўрган Асадбек Парпибоев Саидкамрон Саидвоҳидовга ташланган ва унинг чап сони пичоқ санчилган.\nАсабдек Парпибоев “чап сон юқори учлигига санчилиб кесилган жароҳати, фаол қон кетиши” ташхиси билан Республика шошилинч тиббий ёрдам илмий маркази болалар бўлимига ётқизилган ва олган тан жароҳати оқибатида шифохонада вафот этган.\nВоқеани тасвирлаб берган “манбаа”нинг айтишича Саидкамрон Саидвоҳидов ҳеч қандай гиёҳвандлик воситалари таъсирида бўлмаган. Бироқ ушбу маълумот экспертиза натижасида аниқланади.\nТошкент шаҳар ИИББ ҳузуридаги Тергов бошқармаси томонидан Саидкамрон Саидвоҳидовга нисбатан ЖКнинг 104-моддаси 3-қисми “д” бандига асосан жабрланувчининг ўлишига сабаб бўлган қасддан баданга оғир шикаст етказиш айби билан жиноят иши қўзғатилган.\n7 октябрь куни президент девони, Адлия, Олий ва ўрта махсус таълим вазирликлари масъуллари иштирокида йиғилиш ўтказилиб, унда биринчи юридик коллеж директори Наталья Темировани “2-даражали адлия маслаҳатчиси” мартабасидан маҳрум қилиш, лавозимидан бўшатишга қарор қилинган эди.\nМаълумотларга кўра, тергов-суриштирув ҳаракатлари Тошкент шаҳар ИИББ ҳузуридаги Тергов бошқармаси томонидан олиб борилмоқда.\nАввалроқ, Тошкент шаҳридаги биринчи юридик коллежининг собиқ битирувчиси Акмал Абдураҳмонов 28 июнь куни кечки пайт Юнусобод туманидаги Қошғар массиви (Ц-4) ҳудудида бошига берилган зарб натижасида вафот этган эди.\nТеглар:Юридик коллеж Тергов\n“Ўзбекистон ҳаво йўллари” МАК “KLIA Awards 2016” совринини қўлга киритди\nТергов ҳибсхоналарида телефон ва электрон воситалардан фойдаланиш мумкин\n12:01, 25.08.2018 1 936\nРоссия полициясига пора таклиф қилган ўзбекистонлик жавобгарликка тортилди\n17:44, 22.08.2018 2 361\n14:33, 11.08.2018 13 125\n20:03, 26.07.2018 7 126\nАмерикалик фуқаро уйини йўқотиб қўйди\n11:48, 27.05.2018 5 363\nnimalar bolib ketmoqda nahotki shuncha narsalarga atrofimizda bolayotgan voqealarga qul qovushtirib otirsak.axir biz ozbek avlodidanmiz.agar kolleklarda har kuni kuchli tekshiruv otqazilib turganda osha bola kollejga pichoqcolib kirmagan bolardmidii


Бахтиёр Ҳамидуллаев: Суперлигада қолиш учун биринчи қадам қўйилди\nCoca Cola Cуперлига 16-туридан ўрин олган “Навбаҳор” – “Андижон” (0:0) учрашувидан кейинги матбуот анжуманининг биринчи қисмида андижонликлар устози Бахтиёр Ҳамидуллаев иштирок этиб, журналистларнинг саволларига жавоб берди.\n- “Водий дербиси” мақомидаги ўйинларда жамоаларнинг турнир жадвалидаги ўрнига қаралмайди. Айни пайтда эса жамоамизга очколар сув ва ҳаводек зарур. “Навбаҳор”нинг қандай кучга эга эканлиги ва юқори ўринлар учун курашаётгани барчага аён. Шу сабабли, қисқа муддат ичида наманганликларга қарши кечадиган баҳсга яхши тайёргарлик кўрдик ҳамда бир очкога эга бўлдик. Лекин “Навбаҳор”да гол уриш учун биздан кўра кўпроқ вазиятлар бўлди.\nМезбонларнинг голи инобатга олинмаган вазият мен турган жойдан аниқ кўринмади. Жамоамизнинг олдинги учрашувларида ҳам ҳакамлар хатоларга йўл қўйишганди. Мен ҳакамлар ҳақида гапиришни истамайман, улар ўз ишларини қилишади.\nҲозирги ҳужумчиларда жўшқинлик, ҳаракат етишмаяпти. Бизнинг жамоа ҳужумчиларида ҳам шундай, майдонда ҳар бир қаричда, ҳар бир дақиқада вазият бўлиб қолиши мумкин, улар эса бунга тайёр туришмайди. Улар тайёр вазият бўлса бўш дарвозага тепиб, гол уришни ўйлашади, шекилли.\nМенимча, жорий мавсум якунигача “Андижон”ни ўзим бошқарсам керак.\nБиласиз, ҳозирги чемпионатимизнинг тур учрашувлари оралиғида озгина вақт бор. Эртага дам олинади, индинга жамоа йиғилади. Тайёргарлик кўрилади, ҳужумчилар билан алоҳида шуғулланиш учун вақт кам, ҳозирча машғулотлардан сўнг оғзаки тарзда жарима майдончаси атрофида қандай очилиш кераклиги, нима қилиш кераклиги ҳақида тушунчалар бериб боряпмиз. Айтганимдек, вақтимиз оз қолмоқда.\nЖамоамиз иштирокидаги олдинги иккита учрашувда ҳам жамоамиз мағлубиятга яраша ўйин қилмаган эди. Футболчиларда ишонч ва иштиёқ етишмаётган эди. Бугунги бир очкодан сўнг, жамоада ишонч ортади, деб ўйлайман\nМенга клуб раҳбарияти томонидан ҳар бир учрашув ўтгани сари, жамоа ўйини сифатини яхшилаб бориш вазифаси қўйилган.\nХудо хоҳласа, Суперлигада қолиш учун бугун биринчи қадам қўйилди. Кейинги турда бизни “Бухоро”га қарши кечадиган олти очколик асосий ўйин кутиб турибди. Худо хоҳласа, бўлажак баҳсда ғалаба қозонамиз.\nАндижон Навбаҳор Ўзбекистон. Суперлига


ЎЗБЕКИСТОН РЕСПУБЛИКАСИ ОЛИЙ СУДИЎН ЕТТИ ЙИЛ КУТИЛГАН ОҚЛОВ from\nЎН ЕТТИ ЙИЛ КУТИЛГАН ОҚЛОВ\nМамлакатимиз суд-ҳуқуқ тизимида амалга оширилаётган шиддатли ислоҳотларнинг устувор йўналишларидан бири — инсоннинг конституциявий ҳуқуқ ва эркинликларини амалда таъминлашдан иборатдир.\nБунда, айниқса, асоссиз жиноий таъқиб ва шахсий ҳаётга аралашишдан ҳимояланиш, шахсий дахлсизлик ҳамда адолатли суд муҳокамасига бўлган ҳуқуқларни самарали муҳофаза этиш доимий эътиборда турибди. Зеро, ҳар қандай демократик давлатда суд тизими инсон ҳуқуқлари ҳимоясига қаратилган механизмнинг асосини ташкил қилади.\nБугунги кунда Ўзбекистонда фуқаролар ва юридик шахсларнинг ҳуқуқлари, эркинликлари ҳамда қонуний манфаатларини ишончли ҳимоя қилишга олий қадрият сифатида қаралмоқда. Бу судларнинг асосий вазифаси ҳисобланади.\nКейинги йилларда судларнинг одил судловни амалга оширишдаги холислиги ва мустақиллиги кафолатлари ҳуқуқий жиҳатдан мустаҳкамланди.\nАйниқса, Президентимиз ташаббуси билан ишлаб чиқилган Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси мамлакатимизда суд-ҳуқуқ тизимини янада демократлаштириш ва эркинлаштириш, одил судловни амалга ошириш жараёнларини сифат жиҳатдан янги босқичга кўтарди. Натижада юртимизда чинакам суд мустақиллигини таъминлаш сари дадил қадамлар қўйилмоқди.\nШу ўринда бир ҳаётий мисолга эътибор қаратсак: Анваржон Халилов (исм-шарифлар ўзгартирилган) Андижон вилоятида туғилган, маълумоти олий, «Фарғона» аэропорти директори лавозимида ишлаган. 2002 йилда жиноят ишлари бўйича Давлатобод туман судининг ҳукмига кўра, у Жиноят кодексининг 206-моддаси 2-қисми “а”, “в” бандлари билан айбдор деб топилган ва 1 йил раҳбарлик лавозимларида ишлаш ҳуқуқидан маҳрум қилиниб, 3 йил муддатга озодликдан маҳрум қилишга ҳукм этилган. Фақат 1997 йил 3 декабрдаги амнистия актига асосан асосий жазодан озод қилинган.\nШу ўринда ҳақли савол туғилади: хўш, А. Халилов қандай жиноий қилмишни содир этган эди? У ҳақиқатан ҳам, айбдор эдими?!\nДавлатобод туман судининг ҳукмига кўра, А. Халилов «Фарғона» аэропортининг директори лавозимида ишлаб келиб, «Ўзбекистон ҳаво йўллари» миллий авиакомпанияси томонидан белгиланган тариф ставкалари бўйича аэропортда нормадан ортиқ туриб қолган ҳар бир самолёт учун ундаги юк қийматининг 25 фоизи миқдорида тўлов ундириш лозим бўлса-да, «Мунтазам йўналишдаги, буюртма ва халқаро йўналишдаги ҳаво кемаларига кўрсатилган ердаги хизматлар баҳоси тўғрисида»ги тариф ставкаларига амал қилмасдан, уларга ўзгартириш киритган.\nШу тариқа белгиланганидан 7 327 168 сўм кам ҳақ ундирилишига йўл қўйган. Оқибатда «Ўзбекистон ҳаво йўллари» миллий авиакомпанияси манфаатларига жиддий зиён етказганликда айбдор деб топилган.\nЎша пайтда А. Халиловнинг суд ҳукмидан норози бўлиб ёзган шикоятлари бирон-бир натижа бермади, у адолатни қарор топтириш мақсадида, турли идораларга мурожаат қилиб, чарчади.\nМамлакатимизда Ҳаракатлар стратегияси кучга киргани ва суд-ҳуқуқ тизимида бошланган ижобий ўзгаришларгина унга ўзининг ҳақ эканини исботлаши учун имкон яратди. А. Халилов Ўзбекистон Республикаси Олий судига шикоят аризаси билан мурожаат қилди.\nОлий суднинг Жиноят ишлари бўйича судлов ҳайъати томонидан А. Халиловга тегишли жиноят иши атрофлича ўрганиб чиқилди. Унинг шикояти қаноатлантирилди ва ушбу жиноят иши апелляция инстанциясида кўриш учун юборилди.\nЖиноят ишлари бўйича Наманган вилоят суди апелляция инстанциясида А. Халилов айбсизлиги ҳақида важлар келтириб, ўзига нисбатан оқлов ажрими чиқаришни сўради.\nАпелляция инстанцияси суд мажлисида фуқаровий даъвогар вакили М. Бурнашев «Фарғона» халқаро аэропортида бош ҳуқуқшунос вазифасида фаолият юритиб келиши, А. Халилов ишлаган даврдаги ҳужжатларни батафсил ўргангани, 1994-1997 йилларда аэропорт ўз кўрсаткичларини зарар билан якунламагани аниқлангани, шу боис А. Халиловга нисбатан ҳеч қандай даъвоси йўқ эканини билдирди.\nБиринчи инстанция судида, шунингдек, гувоҳ А. Салоҳиддинов Фарғона вилоят назорат-тафтиш бошқармасида фаолият юритиши, аэропортнинг 1994-1996 йиллардаги фаолияти бўйича тафтиш ўтказгани, А. Халилов ишлаган даврда 7 327 168 сўм кам ҳақ олингани, аммо бу олинмаган тўловлар бухгалтерия ҳисоботларида зарар бўлиб кўринмаслиги, аэропортга моддий зарар етказилмагани ҳақида кўрсатма берди.\nШунингдек, апелляция инстанцияси суд мажлисида «Ўзбекистон ҳаво йўллари» миллий авиакомпанияси Бош директорининг 1996 йил 31 майдаги 238-сонли буйруғига асосан, ҳар бир аэропорт раҳбарига хизмат кўрсатиш ҳақида мустақил шартномалар тузиш ҳуқуқи берилганига эътибор қаратилди. Хусусан, Фарғона вилоят молия бошқармаси номига 1996 йил 24 декабрда юборилган хатда «Фарғона» аэропортига тўхташ жойи учун хизмат нархларини мустақил равишда белгилашга рухсат берилгани, «Ўзбекистон ҳаво йўллари» миллий авиакомпаниясининг 1994-1997 йилларда «Фарғона» аэропорти ўз фаолиятини фойда билан якунлагани жиноят ишида мавжуд ҳужжатлар асосида тасдиқланди.\nБундан ташқари «Ўзбекистон ҳаво йўллари» миллий авиакомпанияси томонидан 1998 йил 24 июлда судга тақдим этган маълумотномада А. Халилов томонидан «Фарғона» аэропортига моддий зарар етказилмагани қайд этилган.\nИш ҳужжатлари ва судда аниқланган ҳолатларга кўра, судланувчи А. Халилов мансаб ваколатлари доирасидан четга чиқиб, «Ўзбекистон ҳаво йўллари» миллий авиакомпанияси манфаатларига жиддий зиён етказганини исботловчи далиллар тўпланмаган ва бундай далилларни тўплаш имкони бўлмаган.\nШу ўринда қонун талабига эътибор қаратсак, Жиноят процессуал кодекснинг 83-моддаси 2-бандида судланувчи, унинг қилмишида жиноят таркиби бўлмаса, айбсиз деб топилиши ва реабилитация этилиши лозимлиги белгиланган.\nШунингдек, Олий суд Пленумининг 2018 йил 4 августдаги «Судлар томонидан жиноят ишларини апелляция ва кассация тартибида кўриш амалиёти тўғрисида»ги қарори 34-бандида берилган тушунтиришларга кўра, апелляция инстанцияси суди айблов ҳукмини бекор қилиб, оқлов ҳукми чиқаришга ҳақлидир.\nЮқорида қайд этилган асосларга кўра, апелляция инстанцияси А. Халиловнинг ҳаракатида мансаб ваколати доирасидан четга чиқиш жиноятининг таркиби йўқлиги сабабли уни айбсиз деб топди. Жиноят-процессуал кодекснинг 83-моддаси 2-бандига асосан А. Халиловни реабилитация қилди ва жиноят ишини тугатди.\nЎз навбатида, оқланган А. Халиловга ўзига етказилган мулкий ва маънавий зиён оқибатларини бартараф қилиш юзасидан судга мурожаат этиш ҳуқуқига эга эканлиги тушунтирилди.\nОқланиш — бу чинакам қувонч, юзи ёруғлик. А. Халилов ҳам кўп йиллардан буён елкасидан босиб турган оғир юкдан халос бўлди, оиласи, яқинлари, маҳалла-кўй олдида юзи ёруғ бўлди.\nНаманган вилояти судининг судьяси\nмехмонлар – 169\nботлар – 34


“Абитуриент ови” бароридан келмади\n10:17 / 12.07.2017\nХолмурод Холиқов (исм-фамилиялар ўзгартирилган) Қарши муҳандислик-иқтисодиёт институти талабаси бўлишни ният қилди. Таниши, шу институтнинг 1-босқич талабаси Комилжон Жўраев бир куни унга антиқа таклиф айтиб қолди, деб ёзади “Ҳуқуқ” газетаси.\nНима эмиш, уч минг “кўк”идан берса, зўр жойларда ишлайдиган танишлари орқали институтнинг кимё-технология факультетига бюджет асосида ўқишга киритиб қўяр эмиш.\nАбитуриент ва “ҳожатбарор” талаба Қарши шаҳридаги савдо дўконларидан бирининг ёнида учрашишди. Холмурод келишилган пулнинг ярмини олиб келганини айтди. Комилжон пулни олган вақтда ҳуқуқни муҳофаза қилувчи орган вакиллари томонидан қўлга олинди.\nТалаба тадбир давомида ўз қилмишидан пушаймон бўлиб, пулни таниши О.Йўлчиевга бериши кераклигини, у Холмуродни 3000 АҚШ доллари эвазига ўқишга киритишга ваъда берганини айтди.\nХ.Холиқовнинг аризаси билан бошланган тезкор тадбир яна давом эттирилди. О.Йўлчиев хизмат машинасида К.Жўраевдан 1500 АҚШ долларини олган вақтда ушланди.\nСуд ҳукми билан икки “ҳожатбарор” қилмишларига яраша жазога тортилди.


3 йил аввал 1477 siyrat.uz\n«Умматим» деб чеккан озорингизга\nТўйиб термулсайдим рухсорингизга\nСизни соғинганда ё Расулуллоҳ...\nЎзининг Боис сифати ила халқларга пайғамбарлар юборувчи ва ўликларни қайта тирилтиргувчи, Ўзининг Карим сифати ила сўралмасада кўплаб атолар бергувчи, ёмон феълларни тарк этиб, яхши феъл атвор билан нақшланган ва гўзал амаллар адо этганларнинг мукофотларини албатта бергувчи, оламларнинг меҳрибон ва раҳмли Роббисига ўзининг фазл ва марҳаматига лойиқ ҳамдлар бўлсин.\nИнсониятга юборилган расулларнинг энг афзали, ортидан расул келмайдиган расул, инсон ҳилқатининг энг гўзал хулқлиси, Анбиёлар хотами, улкан вазифани бирор лаҳза оғир олмай, елкаларида кўтариб, бизларга ҳидоят йўли не эканлигини кўрсатган, оғир кунда умматларини ўзининг муборак шафоати ила сийловчи зот – Муҳаммад Мустафо соллаллоҳу алайҳи васалламга, Аллоҳ яратган заминнинг қум зарраларию, дарахтлар япроқлари қийматича салавоту саломлар бўлсин.\nАллоҳ таоло ўз қудратининг кичик бир парчаси ўлароқ сиз билан биз яшаб турган ерни яратди. Ушбу оламни яратишдан мақсад одамни яратиш, одамни яратишдан ҳикмат эса олам халқига ўзини танитиш, ўзини билдириш эди. Ушбу билдириш ва танитишдек шарафли ва ўз навбатида ғоят мураккаб юмушни, ўз бандалари орасидан танлаб олинган, ғоятда улуғ зотлик ва пок рухлик бандаларига топширди. Ана ўша бандаларнинг энг сўнгиси, дийдори – соғинган қалбларнинг малҳами бўлмиш, кўнгилларимиз муҳаббатининг соҳиби, Роббимизнинг суюклиси Муҳаммад алайҳиссалломдир.\nЁ Расулуллоҳ, инсон вужудида бир парча бор, агар у пок бўлса, ўша вужуд хам покдир, агар у носоғлом бўлса, ўша вужуд хам хастадир, дея қалбларга ишора этганингиз, ўша қалблар сизни соғинмоқда. Нафақат қалблар, балки дунё сизни соғинмоқда, оламлар сизга муҳтож ё Расулуллоҳ.\nИрландлар ва инглизлар фахрланадиган драматург Бернард Шоу шундай деган эди: ”Бутун инсоният Муҳаммадга ўхшаганида, амалдаги дунё бир бошқарув остига ўтганида, у муаммоларни бартараф этган, ўз навбатида, ҳозир дунё учун танқис бўлган осойишталик ва бахт олиб келган бўлар эди. Мен уни(Муҳаммад пайғамбарни) ўрганиб чиқдим. Ҳайратланарлиси – у христианларга қаршиликдан йироқ инсон ва аксинча, уни инсоният қутқарувчиси, деб аташ мумкин. Бордию қайсидир дин олдиндаги юз йилликда Англия ва Европада ҳукмронлик имкониятига эга бўлиши керак бўлса, бу дин Исломдир!”\nХа Расулуллоҳ, сиз бугунги тобора нотинчлашаётган дунё, нега бир бири билан урушаётганини билмаётган инсоният учун ғоятда кераксиз.\nҚаранг ё Расулуллоҳ дунё ўзгаряпти, инсониятнинг илмга бўлган муҳаббати, янги ихтиролар учун қилаётган ҳаракатлари сабабидан Аллоҳ таоло ўз мулкидан баракотлар беряпти. Ҳозирда деярли хар бир соҳанинг беш, ўн йил олдинги улкан ютуқлари хам эскига айланмоқда. Аммо....аммо... Бундан ўн тўрт аср олдин сиз томонингиздан айтилган хар бир жумла, хар бир кўрсатманинг қадри, қиймати ошса ошяпдики, заррача камайгани йўқ. Қиёматгача шундай бўлишига асло шубҳа хам йўқ.\nГерманиянинг биринчи канцлери бўлмиш Отто фон Бисмарк: « О, Муҳаммад! Мен сиз билан бир даврда яшамаганимдан афсус қиламан! Инсоният танланган инсонни бир бор кўрди ва бошқа кўрмайди. Қаршингизда бошим ерга теккунча тазимдаман!» деганларида қанчалар ҳақ эди. Ха Расулуллоҳ, балки бизлар хам асри саодатда яшамагимиздан афсус қилармиз, сиз тақдир қилинган шаҳарнинг тупроқларичалик бўлолмаганимиздан, сизни таниган тош каби сизни кўриб сизга салом бера олмаганимиздан ўкинармиз, аммо муҳаббатларимиз сабабидан ҳосил бўлган соғинчлар, қиёматда кафтингиздан қониб ичилган сувлар ва шафоат туфайли таскин топишлигидан умидвормиз, иншааллоҳ!\nБиз шундай улкан неъмат соҳибимизки, Аллоҳ таоло томонидан забонимизга иймон калимаси, Ўзининг гўзал исмларини зикр қила олишлик билан бирга бошқа расулларнинг ҳаваслари келган сўнгги расулнинг охир замон умматларимиз. Шу билан бир қаторда бир ислом миллати остидаги бир халқ бўлсакда, сизни пайғамбарим десакда, бир бирига шавқат қилмаётган, бирлашиш ўрнига ўзгаларнинг фитнаси сабабидан бир бирини қонини тўкаётган, гўдакларини тирик етим қолдираётган, илм маърифатни тараққий эттириш ўрнига, фикр хаёли бойлик ва дунёга айланаётган умматингизмиз, ўткинчи хаёлотга бўлган муҳаббати сабабидан сизни амалларида топа олмаётган умматингизмиз.\nЁ Расулуллоҳ, суннатларингизни тирилтиришда ва ҳадисларингизни ўрганиб, ҳаётимизга тадбиқ қилишда суст ҳаракат қилаётган, сизга салавотлар йўллашда дангасалик қилаётган бўлсак биз умматларингизни мазур тутинг. Аллоҳ таоло ўзининг ҳақ каломида: «Албатта, Аллоҳ ва унинг фаришталари Пайғамбарга салавот айтурлар. Эй, мўминлар! (Сизлар хам) унга салавот ва салом айтингиз!» (Аҳзоб сураси, 56 оят), дея марҳамат қилган. Биз хам сизга, бу Аллоҳнинг буйруғи сабабидан, кўнгиллардаги муҳаббатимиз сабабидан салавотлар айтамиз.\n«Аллохумма солли ва саллим ъала сайидина Мухаммадин ва олиҳи ва сахбиҳи таслийман касийро»\nДунё арзимайди дийдорингизга...\nАндижон Машинасозлик институти IV-босқич талабаси\nЮқоридаги байт, ижтимоий тармоқларнинг биридаги хабарлар алмашинувида байт соҳибасидан олинган ёзма рухсатномага биноан фойдаланилди. Аллоҳ хар биримизга фонийда яшашликдан энг олий мақсад бўлмиш – Ўзининг розилигини ато этсин!


Ўзбекистонда Олий Мажлис Сенатига сайланганларнинг аксарияти, тўғрироқ айтганда, асосий ролдагилар яна ўша эски амалдорларнинг ўзларидир.\nБундан аввалроқ Ўзбекистон президентининг тавсиясига асосан мамлакат ҳудудларнинг барча раҳбарлари ўз лавозимларига қайта сайланган эди.\nПарламентнинг юқори палатаси аъзолигига муносиб кўрилган амалдорларнинг сенаторлик лавозимига тасдиқланиши масаласи ҳам энг юқори даражада ҳал этилганига шубҳа қиладиганлар кам топилса керак.\nШу ўринда нафақат ўтмишимиздаги амалдорларни тайинлаш сиёсатига, балки яқин кунларимизга ҳам тегиб кетадиган бир ҳикоя эсга тушади.\nҚадим замонларда бир ҳокимнинг хизматкори ҳар доим ўзи тенгилар йиғиладиган давраларда “бизни одам қилган тўрамнинг таёғи”, деб айтар экан.\nШу кунларда ҳокимларнинг ўз лавозимларига қайта сайланиши ҳам, Сенат аъзоларининг сайланиши ҳам “тўранинг таёғи” сабаб амалга ошгани кўпчилик учун сир эмасга ўхшайди.\nЧунки жамиятнинг фаол қисмини қамраб олган ижтимоий тармоқлардаги фикрлар айнан шундан дарак беради.\nПарламент сайлови ўтганидан кейин ҳудудлардаги халқ депутатлари кенгашлари мамлакат президенти тавсияси асосида аввалги “хўжайинлари”ни икки қўлига қўшиб оёқларини кўтарганча якдиллик билан тасдиқлаётгани сабаби айнан “тўранинг таёғи”дир.\nЭътиборлиси, шу пайтгача жамоатчилик орасида аксарият салбий хислатлари билан танилган кўпгина вилоят ҳокимлари яна тахтларига қонуний равишда қайтарилди.\nҚайтарилганда ҳам мамлакат президентининг тавсиялари билан қайтарилди. Давлат раҳбари қонунчиликка ҳурмат юзасидан ўзи тавсия этган номзодларни маҳаллий кенгашлар депутатлари тасдиғидан ўтказиб олди.\nПрезидентнинг қонунчиликка бу “ҳурмати”ни ҳурмат қилмаган маҳаллий депутатнинг қуёни териланиши муқаррарлигини эса бировга эслатиш шарт эмас.\nХуллас, шу тасдиқланишлар баҳонасида Тошкент шаҳри ҳокими “Жоха” Ортиқхўжаев “замонавий менежер” экани, у қурган иморатларни “текширувдан ўтказиш шарт эмаслиги”ни билиб олдик.\nБундан ҳам юқори лавозимларда ишлаган вақтида резина этик кейиш модасини бошлаб берган Қашқадарё вилояти ҳокими Зойир Мирзаев қассоблик касбини ҳам эгаллагани ортидан сенаторлик билан сийланди.\nФарғона вилоятининг ҳокими Шуҳрат Ғаниевнинг хулқини эса Сенат ҳам муҳокама қилганди. Шунга қарамай, ҳоким жаноблари орадан кўп ўтмай блогерга гўрковлик қилиш даъвоси билан чиқди. Шу боис, халқ депутатлари унинг номзодини Сенат аъзолигига мутлақ кўпчилик овоз билан тасдиқлагани нимадан дарак беради, деган савол туғилиши табиий.\nЮқоридаги далиллардан келиб чиқиб, ижро ва қонунчилик ҳокимиятидаги асосий роллар яна эски амалдорлар ўртасида тақсимланаётгани сабаби ўша “тўрамнинг таёғи” бўлиши эҳтимоли юқорилигини англаш юқори тафаккур талаб этмайди.\nЭртанги кунимиз қандай бўлади?\nБир вақтлар Адольф Гитлер Германия иқтисодиётини қисқа фурсатларда юксакларга кўтарган, замонавий тилда айтганда, дунёнинг энг иқтидорли давлат менежерларидан бири сифатида танилган эди.\nИосиф Сталиннинг СССРни иқтисодиёти ва ҳарбий саноати энг юксак давлатлар қаторига киритгани ҳам сир эмас.\nАммо бугун улар инсониятга қарши жиноятлари сабаб репрессив жамиятни шакллантирган ҳукмдорлар қаторида тилга олинади.\nТошкент ҳокими ҳам, Фарғона ҳокими кабилар ҳам улар билан солиштиришга арзимайди аслида. Чунки улар ҳозирча майда шахслар.\nАммо айнан улар сингарилар бугунги ўзбек жамиятига ҳукмронлик қилаётганларнинг шаклу шамойилини белгилаб бераётгани ташвишланарли ҳолат.\nБиттаси жамият муаммоларининг жарчилари бўлган журналистларга очиқчасига таҳдид қилган. Бошқаси эса жамият аъзоларини менсимай, доимий равишда ҳақорат қилиб келади.\nХулоса шуки, бугун бизга янги Ўзбекистон сифатида тақдим этилаётган жамиятни бошқариш яна эски амалдорлар қўлида қолмоқда.\nБундай шароитда ўзбек жамиятининг, худди халқаро ҳамжамиятга тақдим этилаётганидек, туб ўзгаришига қандай асослар бор?\nАҳолининг ижтимоий-сиёсий фаол қатлами фикри очиқчасига менсилмайдиган жамиятда тубдан ўзгариш бўлиши мумкинми?\nАҳолининг эътирозига сабаб бўлаётган ҳокимлар ўз лавозимига қайта тайинланаётган, олий қонун чиқарувчи ҳокимият тепасига яна ўша эски амалдорлар келаётган бир вазиятда бу каби саволларнинг жавоби жамият учун ижобий бўлишига шубҳа бор.\ndata-title="Янги Ўзбекистоннинг эски ҳокимияти" data-description="
Ўзбекистонда Олий Мажлис Сенатига сайланганларнинг аксарияти, тўғрироқ айтганда, асосий ролдагилар яна ўша эски амалдорларнинг ўзларидир.


ХУМШ: янги қонун лойиҳасида нималар таклиф этилмоқда | NORMA.UZ\nУй-жой коммунал хизмат кўрсатиш вазирлиги (бундан кейин – УКХ вазирлиги) «Уй-жой мулкдорларининг ширкатлари тўғрисида»ги қонун лойиҳасини ҚҲТБТ порталида муҳокама қилиш учун эълон қилди.\nЭслатиб ўтамиз, август ойида пойтахтимизда икки кунлик давра суҳбати бўлиб ўтган, унда ш.ж. мазкур қонун лойиҳаси ҳам муҳокама қилинган эди. «Норма маслаҳатчи» газетасининг (11.09.2018 йилдаги 36-сони) «Янги уй-жой қонунчилиги устида иш олиб борилмоқда», «Муаммолар мавжуд. Қандай таклифлар бор?», «УКХ: қонун қандай бўлиши керак?» материалларида маҳаллий ва хорижий экспертларнинг шу хусусдаги шарҳлари билан танишишингиз мумкин.\nАйни пайтда кўп квартирали уйдаги умумий мол-мулкни сақлашни ташкил этиш ва уни бошқариш масалалари 12.04.2006 йилдаги «Хусусий уй-жой мулкдорларининг ширкатлари тўғрисида»ги ЎРҚ–32-сон Қонун билан тартибга солинади. Янги таҳрирни ишлаб чиқиш зарурати Президентнинг 18.04.2017 йилдаги «Уй-жой коммунал хизмат кўрсатиш тизимини бошқаришни янада такомиллаштириш чора-тадбирлари тўғрисида»ги ПФ–5017-сон Фармонини амалга ошириш билан боғлиқ.\nМуҳокама қилинаётган қонун лойиҳаси уй-жой мулкдорлари ширкатлари фаолиятини ташкил этишда қўлланиладиган тушунчаларнинг, шунингдек ширкатлар фаолиятини ташкил этишга дахлдор шахслар ваколатларининг батафсил очиб берилиши билан фарқланади. Ҳужжат амалдаги Қонунда акс этмаган янги тушунчаларни ҳам ўз ичига олган.\nШиркат ва уни бошқариш\nАмалдаги Қонунга кўра ширкатлар юридик шахсни ташкил этмасдан барпо этилиши мумкин. Лойиҳада ширкат фақат юридик шахс сифатида белгиланган.\nУй-жой мулкдорларининг умумий йиғилиши – бошқарувнинг олий органини чақириш муаммоли жиҳатлардан бири бўлиб қолмоқда. Кўпгина ХУМШларда ушбу орган ишлашини таъминлаш учун қонун ҳужжатларида қайд этилмаган усуллардан фойдаландилар. Лойиҳада масаланинг ечими топилган. Уй-жой мулкдорлари умумий йиғилиши сўров ўтказиш ва хабардор қилиш йўли билан қарорлар қабул қилиши механизмларини қайд этиш таклиф этилмоқда.\nШиркат фаолиятини ташкил этишга доир қарорларни қабул қилганлик учун ХУМШ мансабдор шахсларининг жавобгарлигини ошириш кўзланмоқда. Қонун ёки ширкат уставига кўра ширкат номидан чиқаётган шахс унинг манфаатларини кўзлаб виждонан ва оқилона иш юритиши шарт. Лойиҳа ўзгартиришларсиз қабул қилинса, ширкат аъзолари умумий йиғилишининг талабига кўра бундай шахс ширкатга етказган зарарларни қоплаши шарт бўлади.\nЛойиҳада тўлов интизомини мустаҳкамлашга оид чора-тадбирлар назарда тутилган. Хусусан, нотурар жой мулкдорлари умумий мол-мулкни сақлаш бўйича мажбурий тўловларни ширкат уставида белгиланган муддатда тўламаганлиги учун тўлов муддати ўтказиб юборилган ҳар бир кун учун юридик шахсларга 0,4% миқдорида, жисмоний шахсларга 0,1% миқдорида, бироқ муддати ўтказиб юборилган тўлов суммасининг 50%идан ортиқ бўлмаган миқдорда пеня ҳисобланишини назарда тутувчи норма қайд этилган. Лойиҳада турар жой мулкдорлари учун санкциялар назарда тутилмаган.\nЛойиҳада «кўп квартирали уй», «кўп квартирали уй кенгаши», «кўп квартирали уйдаги хоналар мулкдорларининг комиссиялари» сингари тушунчалар ўз аксини топди.\nУМШнинг давлат органлари билан ўзаро ҳамкорлиги\nДавлат ширкатларнинг ва улар аъзоларининг ҳуқуқлари ҳамда қонуний манфаатлари ҳимоя қилинишини кафолатлайди. Лойиҳада ушбу норма янада кенг миқёсда амалга оширилади. Бу жадвалдан кўриниб турибди:\n«Уй-жой мулкдорларининг ширкатлари тўғрисида»ги Қонун лойиҳаси\nХУМШ фаолиятини давлат томонидан қўллаб-қувватлаш қуйидаги йўллар билан амалга оширилади:\n– уй-жой соҳасида норматив-ҳуқуқий ҳужжатлар, шу жумладан стандартлар қабул қилиш;\n– коммунал хизматларга ҳақ тўлаш тизимини такомиллаштириш;\n– уй-жой-коммунал соҳасида хизматлар кўрсатишда рақобатни ривожлантириш учун шароитлар яратиш;\n– имтиёзлар ва кредитлар бериш;\n– таъмирлаш-тиклаш ишлари учун бюджет ссудалари бериш;\n– кўп квартирали уйларни сақлаш ва коммунал хизматларга ҳақ тўлашда кам таъминланган оилаларга ёрдам кўрсатиш;\n– доимий фойдаланиш ҳуқуқи асосида ер участкалари бериш;\n– алоҳида дастурлар қабул қилиш ва қонун ҳужжатларига мувофиқ бошқа чора-тадбирлар кўриш..\nУМШни давлат томонидан қўллаб-қувватлаш тўғрисидаги нормани амалга ошириш йўллари:\n– мақбул ҳуқуқий майдонни шакллантириш;\n– молиявий ва инвестициявий кўмак, кафолатлар бериш;\n– кўп квартирали уйларга хизмат кўрсатувчи инфратузилмаларни ташкил этиш ва ривожлантириш имконини яратиш;\n– ахборот ва маслаҳат ёрдами бериш;\n– новаторлик фаолияти ва замонавий инновацион технологиялар жорий этилишига кўмаклашиш;\n– мақбул солиқ сиёсатини амалга ошириш;\n– кадрларни тайёрлаш ва қайта тайёрлаш;\n– статистика ҳисоботи ва бухгалтерия ҳисобининг соддалаштирилган тизимларини яратиш;\n– имтиёзлар ва имтиёзли кредитлар бериш;\n– алоҳида дастурлар қабул қилиш ва қонун ҳужжатларига мувофиқ бошқа чора-тадбирлар кўриш.\nЯнги қонунда УКХ вазирлиги ширкатлар фаолиятида иштирок этишини қайд этиш таклиф этилмоқда. У қуйидаги йўналишлар бўйича уларнинг фаолиятини мувофиқлаштиради:\nкўп квартирали уйлар ва кўп квартирали уйларга туташ ер участкасидан ширкатлар ёки турар ва нотурар жойлар мулкдорлари (бундан кейин – жойларнинг мулкдорлари) билан бирга фойдаланиш ва сақлаш бўйича тизимли ишни самарали ташкил этиш;\nкўп квартирали уйларни мавсумий фойдаланишга ўз вақтида ва сифатли тайёрлаш;\nкўп квартирали уйларни капитал ва жорий таъмирлаш ҳамда кўп квартирали уйларга туташ ер участкасини ободонлаштириш.\nШиркатни бошқариш шаклини танлаш қоидаларини белгиловчи нормалар таклиф этилмоқда. Жойларнинг мулкдорлари ўртасида бошқарув усулини танлаш юзасидан келишувга эришилмаганда УКХ вазирлиги 3 ой муддатга кўп квартирали уйни бошқарувчи орган функцияларини амалга оширадиган хизмат кўрсатувчи ташкилот ёки бошқарувчини белгилаш ҳуқуқига эга бўлади. Агар ушбу муддат давомида мулкдорлар бошқариш усули масаласини ҳал этмасалар ёки қабул қилинган қарор амалга оширилмаса, вазирлик бошқарувчи ташкилот ёхуд бошқарувчини танлаш бўйича очиқ танлов ўтказади.\nОчиқ танлов натижаларига кўра тузилган кўп квартирали уйни бошқариш шартномасининг амал қилиш муддати тугагунга қадар, шунингдек ширкат тугатилганда ёхуд кўп квартирали уй ширкатдан чиққанда бу уйни бошқариш усули танланмаган ёки бу уйни бошқариш усулини танлаш тўғрисида қабул қилинган қарор амалга оширилмаганда ҳам очиқ танлов ўтказиш талаб этилади.\nҚонун лойиҳасида ширкатлар фаолияти устидан давлат назорати масалалари қайд этилди, уни УКХ вазирлиги ҳузуридаги Кўп квартирали турар жой фондидан фойдаланиш соҳасини назорат қилиш инспекцияси амалга оширади.\nЛойиҳанинг ушбу қисмига тузатишлар киритилмаса, уй-жой инспекцияси қуйидаги ваколатларга эга бўлади:\nумумий мол-мулкнинг техник жиҳатдан текширилишини ташкил этиш;\nумумий мол-мулкни капитал таъмирлашнинг айрим турлари рўйхати, уларни ўтказиш даврлари ва навбатини белгилаш;\nжойларнинг мулкдорлари иштирокида молиялаштириладиган кўп квартирали уйни бошқарувчи орган тақдим этган умумий мол-мулкни капитал таъмирлашнинг айрим турларини амалга ошириш учун харажатлар сметасини келишиш;\nқурилиши тугалланган кўп квартирали уйлар, шунингдек кўп квартирали турар жой фондининг муҳандислик ускуналари тизимларида амалга оширилган реконструкция норматив-ҳуқуқий ҳужжатларга ва техник тартибга солиш соҳасидаги норматив-ҳуқуқий ҳужжатларга мувофиқлиги борасида уларни фойдаланишга қабул қилувчи комиссияларда иштирок этиш;\nмаъмурий ҳуқуқбузарликлар тўғрисида баённомалар тузиш ва ушбу ишларни кўриб чиқиш;\nкўп квартирали уйдаги жойлар мулкдорлари мурожаат қилганда кўп квартирали уйни бошқариш бўйича ҳисобот мавжудлигини текшириш.


Emirates Airlines билан бирга саёҳат қилувчи биринчи классдаги йўловчилар эндиликда парвозни алоҳида апартаментларда амалга оширишлари мумкин.\nҲа-ҳа, тўғри, араб амирлигилик мутахассислар ўзига хос «кўкдаги меҳмонхонани» ўйлаб топишди. Айтишларича, самолётдаги бундай алоҳида хона талабчан, диди баланд йўловчилар учун мўлжалланган экан.\nБортда шундай люкс-хизматни йўлга қўйиш учун авиакомпания томонидан биринчи классдаги хоналарни алоҳида хоналарга ажратиш учун миллионлаб доллар сарфланди. Дизайнерлар Mercedes-Benz дан руҳланган кўринади.\nБундай «осмондаги меҳмонхона»нинг хоналарида ноль гравитацияли жойлар, виртуал деразалар ва махсус Emirates учун Bowers ва Wilkins томонидан тайёрланган Е1 фаол шовқинни бостирувчи қулоқчинлари ўрнатилган. Шунингдек, у ерда вазнсизлик эффектига эга ўриндиқлар, хонадаги ҳароратни назорат қилувчи тизим, 2500 та каналга эга кўнгилочар тизим ва дистанцион бошқарув пульти бор.\nEmirates Airlines дунёдаги энг йирик авиакомпания ҳисобланади.\nЭнг аввалида, 1985 йилда парвозлар бор-йўғи иккита ижарага олинган самолётларда амалга оширилган бўлса, бугунги кунга келиб компания Airbus A380 ва Boeing 777 самолётларининг энг йирик авиапаркига эга.\nЙўловчиларга турли-туман кўнгилочар хизматлар ва мазали таомлар, бортдаги юқори сифатли хизмат тақдим этилади.\nАэропортга келганингизда мана бундай гўзал стюардессаларни ҳеч кўрганмисиз?


Лотинми, кирилл – қай бири маъқул? / Ўзбекистон янгиликлари, энг сўнгги хабарлар\nМулоҳаза 10 Шархлар 7593 кўрилди\nфев 25 / 2017\n1993 йил “Лотин ёзувига асосланган ўзбек алифбосини жорий этиш тўғрисида”ги Ўзбекистон республикасининг Қонуни эълон қилинди. Орадан қарийб 24 йил ўтди, бу орада алифбо бир марта ислоҳ қилинди, унга ўтиш муддати бир неча бор чўзилди. Ва биз ҳозирги аҳволга етиб келдик.\nҲозирги аҳволимиз қандай?\nҲозир бизда қўшалифбо тизими: ҳам кирилл, ҳам лотин алифбоси тенг қўлланиб келмоқда. Бири иккинчиси билан рақобат қилмайди, зиддиятга бормайди, аммо ҳеч бири ўз ўрнини бошқасига бўшатиб бергиси йўқ. Тинчгина қўшнилик қилиб яшаб юришибди. Бу яхшими? Албатта, яхши эмас. Бу катта тарихий хато, акс-садоси, таъсири авлодларга, олис келажакка етиб борадиган хато. Бундай қарасак, алифбо алмаштириш биз учун янгилик эмас. Ҳатто юқорида тилга олинган Қонунда ҳам “...ўзбек ёзувининг лотин алифбосига ўтилган 1929-1940 йиллардаги ижобий тажрибасидан келиб чиқиб...” деган жойи бор. Фақат амалда бу тажриба камлик қилди. 1929-1940 йилларда араб ёзувида саводи бўлган аҳоли ва бу ёзувда битилган ёзма илмий-адабий мерос билан 1993 йилни ҳеч солиштириб бўлмаслиги ҳисобга олинмаган экан. Бу сафар йўналишни ўзгартириш осон кечмаяпти. Худди табиий, енгил автоуловни тўхтатиш билан катта юк поездини тўхтатиш бир нарса бўлмаганидек: катта уловда инерция узоқроқ давом этади, хавф юқори, талафот ҳам кўп бўлади. Ундай деймиз-у, кирилл алифбосидан воз кечган бошқа постсовет республикаларига қараймиз: туркманлар, озарбайжонлар бирпасда уловни жиловлаб, бўйсундириб, ўз йўлларига солиб олишди-я. Уларда лотин алифбоси кириллчани сиқиб чиқарганига анча бўлган. Унда гап нимада? Гап ўша уловда кетаётганларда, яъни бизда.\nНега шундай аҳволдамиз?\nЧўнтагингизга қўл суқиб миллий валютамизни олинг, ҳа, ўзимизнинг сўмни. Унга қайси алифбода ёзилган? Кириллчада. Лотинлаштириш ҳақидаги қонун 1993 йил қабул қилинди, сўм эса 1994 йилдан истифода этила бошлади. Ундан кейин неча марта янги купюралар муомалага киритилди, бари кирилл алифбосида. Биз эса буни сезмаймиз ҳам. Газета-журналлар номи, сарлавҳалари лотинча, мақолаларнинг ўз эса кириллча. Кўчалардаги жой номлари, муассасалар, корхоналар, дўконлар, дорихоналар... хуллас, кўзга кўринган пешёзувларнинг ҳаммасида лотин алифбосидан фойдаланилгани ҳолда, уларда иш юритиш кириллчада. Ҳа, биз қонуннинг ижросига дарҳол киришмай, кўп вақтни бой бердик. Тўғри, қонунда “Лотин ёзуви асосидаги ўзбек алифбосини жорий этиш билан бирга Ўзбекистон халқининг миллий ифтихори бўлмиш бебаҳо маънавий мерос битилган араб алифбосини ва кириллицани ўрганиш ва улардан фойдаланиш учун зарур шароитлар сақлаб қолинади” дейилган (2-модда). Аммо кирилл алифбоси бу “қуш ҳуқуқи”ни суистеъмол қилиб юборди. Биз бу кетмас меҳмонга ҳамон тавозе кўрсатиб келяпмиз.\nЎзимизни танқид қилганимиз яхши, лекин бу муаммонинг бир жиҳати, холос. Объектив сабаблар ҳам бор. Биз истамаяпмиз, кирилл кетмаяпти, бу рост. Аммо нега истамаяпмиз? Бу савол жиддий масалалар устида бош қотиришга олиб келади.\nМен муҳаррирман, қарийб 18 йилдан бери шу соҳада фаолият юритаман. Ҳозирда техник ва гуманитар мавзуларда китоблар чиқарадиган нашриётда бош муҳаррир лавозимида ишлайман. Янги алифбонинг барча қулайлигу ноқулайликларига ҳар куни дуч келман. Шахсий тажрибамдан келиб чиқиб айтишим мумкинки, лотинлаштиришнинг муваффақиятсизлигига икки асосий сабаб бор.\n1-сабаб. Амалдаги лотин алифбоси кўп ноқулайликларга эга.\nБиринчи ноқулайлик o‘ ва g‘ ҳарфлари. Бу ҳарфларни клавиатурада алоҳида тугмачаларга боғлаб қўйишнинг имкони йўқ. Қолаверса, ‘ белгиси тутуқ белгиси ’ билан шаклан ўхшаш. Уларни ифодалаш учун биз клавиатурадаги бир неча (бирваракайига 5 та!) тугмалар комбинациясидан фойдаланамиз ёки матнни териб бўлгач o‘ ва g‘ ҳарфларини “автозамена” функцияси орқали умумий алмаштирамиз. Бу масаланинг техник жиҳати. Амалда эса, масалан, «to‘g‘ri» сўзида икки қўшимча белгидан бири тушиб қолиши кўп учрайди (ё «to‘gri», ё «tog‘ri») ҳатто саводли ёзилган матнларда ҳам. Матн теришда бу жуда ноқулай ҳарфлардир.\nИккинчи ноқулайлик sh ва ch ҳарфларига боғлиқ: бу ҳарфлар инглиз ёки бошқа тиллар учун балки қулайдир (чунки уларда сўзлар аксари қисқа, sh, ch ҳарфларининг бир сўзда икки марта ишлатилиши ёки ўзакка шу ҳарфлар иштирокида қўшимча қўшилиши учрамайди), аммо ўзбек тилида бу ҳарфлар ноқулайлик келтириб чиқармоқда. Масалан, qashshoq, cho‘chish, shishish, pashsha, ishchi, uchrashish каби шу ундошлар бир неча марта иштирок этган сўзлар ёзишга ҳам, ўқишга ҳам ноқулай, улар чўзилиб кетяпти (лотин алифбосидаги матнлар кириллчага қараганда 15 фоизгача катталашиб кетади), шу сабабли амалда бу ҳарфларнинг w, 6, 4 кабилар билан алмаштирилиши кузатилмоқда. Қатордан қаторга кўчирганда эса компьютер икки белгини бир-биридан ажратиб юборади. Бу қўш ҳарфларнинг алифбога киритилиши (эътибор беринг, инглиз алфавитида улар йўқ, ҳарф бирикмалари сифатида алоҳида ўргатилади) ва алифбода йўқ “с” ҳарфи иштирокида қўш ҳарф ясалиши (ch) эса мантиқсизликдир.\nУчинчи ноқулайлик “ц” товушининг ҳозирги лотин алифбосида алоҳида ҳарф билан берилмаганлиги. Биз “ц” ни ўрнига қараб “ts” ёки “s” билан ифодалаймиз. Тўғри, “ц” туркий тиллар учун ёт товуш. Аммо тил тараққиёти натижасида бу товуш иштирокидаги интернацинал сўзлар, терминлар тилимизга кўп кириб келган. Кўпчилик “ц”ни ҳамма ўринда “s” деб талаффуз этиш ва ёзишни таклиф қиляпти. Лекин шундай атамалар борки, “s” билан ёзилганда омоним бўлиб қолади: цанга – sanga, церий – seriy, цоколь – sokol ва ҳоказо. Бу айнан шундай матнларни кўп ёзадиган мутахассислар, абитуриентлар ва талабалар томонидан маъқулланмаяпти.\nТўртинчи ноқулайлик “Е”, “Ё”, “Ю”, “Я” каби “ё”лашган ундошлар (биз уларни ўзаро шундай атаймиз) имлоси билан боғлиқ. Шу пайтгача, масалан, қачон “yu” ва қачон “u” ёзилиши бу ҳарфларнинг келган ўрни ва бажарадиган вазифасига боғлиқ деб келинган (Қаранг: Раҳматуллаев Ш. Ўзбек тилининг янги алифбоси ва имлоси. – Тошкент: Университет, 1999). Лекин бу қараш ушбу ҳарф бирикмаларининг имлосини мураккаблаштириб юборди. Натижада ҳатто имло луғатларида ҳам вариативлик кўпайиб кетди: sentabr – sentyabr, budjet – byujet, rеjissor – rejissyor.\n2-сабаб. Кирилл алифбоси чекланмаган, у ҳамма жойда лотинча билан тенг ишлатилиши мумкин. Демак, ундан воз кечмаса ҳам бўлаверади. Шундай экан, ким бошини қотириб янги алифбони ўрганади, унда ўқиш ва ёзишга ўтади.\nХалқ эртакларини эсланг: бош қаҳрамон олдидан уч йўл чиқади – борса келар, борса хатар ва борса келмас. Биз ҳам айни дамда шундай уч йўл қаршисида қолдик:\n1. Ҳеч нарсани ўзгартирмаслик\n2. Лотин алифбосини ислоҳ қилиш\n3. Кириллчага қайтиш\nҲеч нарсани ўзгартирмаслик тарафдорлари бир хатони тўғирлайман деб бир неча хатога йўл қўйиш мумкинлигидан огоҳлантирадилар. Кечувда отни алмаштирмайдилар деган гап бор. Ҳозир биз алифбони алмаштирадиган бўлсак, яна қанча ҳужжатлар, китоблар, дарслигу қўлланмалар – хуллас, анча нарсаларни ўзгартиришимиз керак. Бу кўп ҳаражат, меҳнатни талаб қилади, айрим чалкашликларга, ҳатто талафотларга олиб келади. Қолаверса, жаҳон ҳамжамияти олдида бебурд бўлиб қолишимиз ҳам мумкин, ахир бу алифбо ва имло борасида сўнгги 100 йил ичида қилинган олтинчи ислоҳот бўлади. Бу гапларда, ҳадикларда жон бор. Лекин ҳозирги аҳволимиз яхшими? Биз бир ботқоқда ўтирибмиз: бадбўй, хунук бўлса-да, ўзимиз кўниккан, илиққина жой. Фақат ботқоқ барибир ботқоқ-да. Алифбомизда ёзиб бўлмайди, у кириллчанинг ўрнини босолмайди, уни сиқиб чиқара олмайди. Бугун биз қилмасак, эртага авлодлар, хуллас, кимдир барибир аҳволни ўзгартириши керак. Муаммолардан қочиб қутулиб бўлмайди, ягона йўл – уларни ҳал қилиш.\nИккинчи йўл – жорий алифбони ислоҳ қилиш. Бу билан алифбо амалда қулайлашади, ундан фойдаланиш истаги ортади. Хўш, қайси жиҳатларини ислоҳ қилиш керак? Матн билан кўп ишлайдиган одам сифатида бу борада қуйидаги таклифларни киритаман:\n1. О‘ ва g‘ ҳарфларини бир белги билан ифодалаш\n2. Sh ва ch учун алифбода ҳарф бирикмаси эмас, ҳарф ажратиш.\n3. Ц товушини “С” ҳарфи билан ифодалаш.\n4. “Ёлашган” ундошлар (ё, ю, я) ни ҳар доим “yo”, “yu”, “ya” тарзида қўллаш,\n5. Янги имло қоидалари асосида ягона имло луғати тузиш ва фақат шу луғат асосида ишлаш механизмини ишлаб чиқиш. Ўзбек тили ва адабиёти Университети ягона, кўп сўзли имло луғати ҳамда исмлар, жой номлари луғатини тузиб нашрга тавсия этса, республикадаги барча ўқув муассасалари, нашриётлар, таҳририятлар шу луғатлар асосида ишласа мақсадга мувофиқ бўлар эди.\nМана шу ислоҳотлар алифбони қулайлаштириши ва оммалаштириши йўлида катта қадам бўлади. Лекин шунинг ўзи билан иш битмайди. Ҳозирда болаларга, мактаб ўқувчиларга, абитуриентларга, талабаларга мўлжалланган китоблар, дарслик ва қўлланмалар лотин алифбосида, кенг омма учун китоблар эса кирилл алифбосида чиқариляпти. Чунки лотин алифбоси етарлича оммалашмагани, кириллда ўқийдиганлар сони кўплиги сабаб кириллча китобларга талаб юқори, бозор шартларига риоя қилиб ишлайдиган нашриётлар эса китоблари яхши сотилиши учун харидор талабига кўра кириллча китоблар нашр этишади. Агар лотин алифбосида чоп этиладиган китобларга иқтисодий имтиёзлар яратилса ва уларнинг таннархи арзонлашса, кириллча китоблар эса қимматлашса, табиийки, кўпчилик лотин алифбосидаги арзонроқ китобни олади. Натижада бир ўқ билан икки қуён урилади: ноширлар лотин алифбосида китоб чиқаришга рағбатлантирилади, аҳоли ўртасида эса бу алифбони ўрганиш жадаллашади. Бундан ташқари олдимизга аниқ муддат қўйишимиз керак. Олайлик 3 ё 5 йилдан сўнг кирилл алифбосининг қўлланиш доираси чекланса ва бу доира мунтазам торайтириб борилса, албатта, одамларда лотинни ўрганишга рағбат пайдо бўлади. Тўғри, бу жиддий ва инқилобий йўл. Лекин лотинлаштиришни муваффақиятли амалга оширган қардош миллатлар тажрибаси бу усул самарали эканини кўрсатиб турибди.\nБуни ҳам кўриб чиқиш керак, назаримда, жуда нотўғри йўл эмас. Муваффақиятсиз лотинлаштириш бу иш аввал бошдан тўғри бўлганмиди деган саволни келтириб чиқариши табиий. Хўш, кирилл алифбосига қайтсак, нима бўлади? Шундай қилсак, биз тарихимизни, улкан илмий ва адабий меросимизни, хусусан, том-том китоблар, архивлардаги газета-журналлар, тарихий ҳужжатларга жо бўлган катта маълумотлар уммонини сақлаб қоламиз. Уларнинг барини лотинчага ўтказиш имконсиз. Яна лотин алифбосини ислоҳ қилиш кетидан рўй бериши мумкин бўлган йўқотишлар, хавфлар ҳам йўққа чиқади. Кириллча анча тажрибадан ўтган, тилимизга мослашган алифбо. Компьютер ва смартфонларда ҳам ўзбек тили учун мослаштирилган кириллча “раскладка”лар ишлаб чиқилган, яъни замонавий технологиялар кириллча-ўзбекчани “танийди”, “ўқийди” ва бу алифбода “ёза олади”. Ҳатто интернет сарҳадларида ҳам кириллча-ўзбекча ўз ўрнини эгаллади, аввалги техник муаммолар кўп жиҳатдан ечимини топди. Биз компьютер технологияларига яқин бўламиз деб алифбомизни лонтинлаштиргунча, технологияларнинг ўзи кириллчамизга яқинлашиб олди. Қолаверса, лотин алифбосини мажбуран сингдиришга уринсак, кўпчилик рус тилида ёзиш ва ўқишга ўтиб кетиш хавфи бор, ахир, ҳозир фарзандини рус мактабларига бериш урфда-ку. Ана шу акс натижани ҳам назарда тутишимиз керак. Бу кириллчанинг бизга берадиган имтиёзлари. Фақат бир муаммо юзага келади: шу пайтгача лотинча ўрганиб келган авлод-чи? У энди саводсизланиб қоладими? Асосли ҳадик. Лекин ёшларни ўргатиш катта авлодни ўргатишдан осонроқ экани ҳам бор гап.\nЎзи нимага лотинга ўтгандик? Мустамлакачиларнинг алифбосида ёзишни истамаганимиз учун. Бироқ энди 90-йилларнинг эҳтироси сўнди-ку. Алифбони сиёсатдан ажратармиз, унга бу қадар катта сиёсий маъно юкламасмиз балки? Ахир, бу ёзув, холос.\nНима бўлганда ҳам, қўшалифболик ҳолатидан чиқиб кетишимиз керак. Бу масала бугун кун тартибида янада долзарб тус олди. Ҳозир аҳвол шундайки, кимдир масъулиятни бўйнига олиб масалани бир ёқлик қилиши керак. Президент Шавкат Мирзиёевнинг кўрсатмаси асосида Ўзбек тили ва адабиёти университети қошида ишчи гуруҳ тузилди. Бу гуруҳ мавжуд аҳволни ўрганиб, лотин алифбосини ислоҳ қилиш бўйича таклифларни тақдим этиши керак. Айни кунларда гуруҳ иши жадал давом этмоқда, ижтимоий тармоқларда бу масала кенг муҳокамага қўйилган. Лекин бу билан иш битмайди, муҳокамада Ўзбекистоннинг ҳар бир фуқароси иштирок этиши керак. Шу сабабли матбуот, босма нашрлар ҳам масалани кенгроқ ёритиши ва аҳоли фикрини ўрганиш бўйича аниқ ишларни амалга оширмоғи зарур.\n“Ҳуқуқ ва бурч” журнали\n01 сентябр 2017, 15:53\nКирилл алифбосига кайтиш зарур. Узбек тилининг кирилл алифбоси харфлари узбек тилига жуда мос, битта харф битта товушни англатади (35 харф)\n25 август 2017, 16:07\nJudayam yaxshi tashkillashtirilgan lotin alifbosi. xech qachon ' - undov unli xarflar bilan birga qo'llanilmaydi. shunday ekan buni chalkashtirish mumkin emas.\n(o‘ ва g‘ ҳарфлари. Бу ҳарфларни клавиатурада алоҳида тугмачаларга боғлаб қўйишнинг имкони йўқ.) - juda qiyin bo'libdi sizga bog'lab qo'yishni imkoni yo'qligi.\n(«to‘g‘ri» сўзида икки қўшимча белгидан бири тушиб қолиши кўп учрайди (ё «to‘gri», ё «tog‘ri») ҳатто саводли ёзилган матнларда ҳам. Матн теришда бу жуда ноқулай ҳарфлардир.) - agar to'g'ri yozsa to'g'ri yoziladi shu so'z.\nxullas 200% qiynalib ketipsiz, yaxshisi kirill alifbosida yozvurin biz yosh avlod sizga ruxsat beramiz. Lekin jaxonnning deyarli barcha nuqtalarida lotin xarflarini tanishadi kirill xarflarini emas, shuni inobatga olib, yoshlarni chet el davlatlarida o'qish va ishlashini va u yerlarda asosan ingliz tilida o'qish va ishlash jarayonida osonroq bo'lishini inobatga olib, lotin alifbosini kirill alifbosiga o'zgartirish kiritish taklifini bermasligingizni so'raymiz. Yoshlar albatta shu yaqin yillarda OAV larida va davlat tashkilotlari xujjatlarni yuritishda albatta lotin tiliga o'tishadi, shuningdek 5000, 10000, 50000 so'mlik pullarimiz xam xozirda lotin tilida chop etilgan e'tibor berib qarang. shuni xisobga olib xalqimizda bir ibora bor MUSULMONCHILIK ASTA-SEKINCHILIK. Asta-sekin xammasiga erishamiz muxtaram maqol muallifasi.\n24 август 2017, 13:46\nжуда тугри фикр билдирилган.чунки барча тиббиётга оид зарур китоблар рус тилида ёки кирилл алифбосида чоп этилган .ж.шифокор.\n18 август 2017, 19:49\nУзбекистонда 1929 йилда хам,1940 йилда хам (у даврда бу фикрни аклга келтириб булмасди,балки) ва мустакиллигимиз йилларида яъни 1993 йилда хам алифбомизни алмаштириш буйича умумхалк мухокамаси,аникрок килиб айтганда референдум утказилмади.Менимча бу масалани Узбекистон халки умумхалк мухокамаси ва референдум оркали хал килиши керак.Мен айримларнинг фикрларига умуман кушилмайман.Хаттоки кирилл алифбосини рус алифбоси дейишгача боришмокда,ахир кирилл алифбосида нафакат руслар бошка славян халклари хам фойдаланади-ку.Алифбони алмаштиришдаги шошма-шошарликлар нималарга олиб келишини куриб турибмиз,бундан кейин адашмайлик.\n17 август 2017, 15:15\nбизнинг фикримиз кирил алифбосига кайтганимиз маъкул\n16 август 2017, 14:32\nКИРИЛЧАГА КАЙТИШ ТУГРИ\n15 август 2017, 16:50\nкирилга кайтиш тугри\n10 апрел 2017, 09:58\nТугри масала кутарилган. Хозиргача Фармонлар ва Карорлар биринчи рус тилида, кейин эса узбек тилида берилади. Карор иловалар эса факат рус тилида. Нахотки ушу карор ва фармойишларни ёзиб нашр килаётган узбек тилини билишмаса!!! Вилоятларда хамма хам рус тилини билишмайди. Хозир ёшларимиз лотин тилида яхши узлаштириб олишган, крилл харфларига утилса тугри булади деб булмайди. Биринчи президентимиз мухтарам И.Каримовга хурматсизлик булмайдими! Бу кунларга етишгунча канча кийинчиликлардан утилди. Масалани уша масъул вазирликлардан бошлаш керак.\n26 март 2017, 15:49\nМени фикрим кирилл алифбосига кайтиш керак!\n26 март 2017, 15:33\nАссалому алайкум! Шукунгача мани кийнаб келган саволларни айримларини ёриттингиз маколангиз учун катта рахмат! Лекин агар лотин алифбосига утиш атиги узлигимизни билдириш учун утилган болса эсиз олимларимиз! Нахот сизга ухшаган бир олимтой топилмадими шу пайт уртоклар ахир бу алифбо холос номи кирил болса болар олдимизда бошка долзарб масалалар турибдит демадими! Канча пул кукка совурилди! Янги лотин тилидаги йул белгилар, хариталар миллионлаб китоблар эх эсиз увол! Алифбо саволини уялмасдан катта оммага чикариш керак етар бир марта ишониб бериб койдик! Халк узи хал килсин! Факат хамма + ва - ларни тогри хар икки алифбога халол езиш керак!


Murojaatlar e`tiborda | Buxoro yoshlari gazetasi\n2014 йилнинг апрель ойида қабул қилинган “Давлат ҳокимияти ва бошқаруви органлари очиқлиги тўғрисида”ги, шунингдек, “Жисмоний ва юридик шахслар мурожаатлари тўғрисида”ги Ўзбекистон Республикаси Қонунларининг жорий этилиши, нафақат, ОАВ ходимлари учун ахборот олиш имкониятларини кенгайтиришда, балки, аҳоли ҳуқуқий саводхонлиги маданиятининг ошишида, шунингдек, уларни қийнаётган масалаларнинг бартараф этилишида муҳим аҳамият касб этмоқда. Бугун барча давлат ҳокимияти ва бошқаруви органларида фуқаролар сўровлари ва мурожаатлари бўйича назорат кучайтирилган. Шу маънода мурожаат ёки сўров оғзаки, ёзма ёки интернет тармоғи орқали етказилишидан қатъий назар, ҳеч бири эътибордан четда қолдирилиши, ёхуд унга нисбатан беписанд\nқаралиши мумкин эмас.\nЭътиборингизга фуқаролар мурожаатлари ва сўровлари юзасидан Бухоро вилоят Адлия бошқармаси томонидан ўрганилган ҳолатлар ва уларнинг натижаларини ҳавола этамиз.\n“Мен Гала Осиё шаҳридаги “Назира Парвина Сабрина” МЧЖда фаолият кўрсатиб келаман. Бироқ ойлик иш ҳақимни олишда муаммоларга дуч келаяпман. Маошимни ундириб олишда амалий ёрдам беришингизни сўрайман”\nМазкур мурожаатни ўрганиш жараёнида “Назира Парвина Сабрина” МЧЖ томонидан, дарҳақиқат, 2 нафар ходимнинг 810 000 сўм миқдоридаги иш ҳақлари тўланмаганлиги ҳолати аниқланди. Фуқаролик ишлари бўйича Бухоро туманлараро судига даъво аризалари киритилди. Суднинг ҳал қилув қарорларига асосан, даъво аризалари қаноатлантирилди.\n“Когон туман “Сиёз поён” қишлоқ фуқаролар йиғини ҳудудидаги “Агросаноат Ҳосил Сервис” фермер хўжалиги раҳбариман. Расман менинг фермер хўжалигимга тегишли ер майдони Когон туман ҳокимлиги қарори билан ноқонуний тарзда олиб қўйилди. Ушбу муаммоани бартараф этилишида адолатли кўмагингизга таянман”.\nМазкур ҳолат ўрганилганда ҳақиқатан ҳам қонунбузилишлари содир этилгани кузатилди. Ва келгусида бундай ноқонуний ҳатти-ҳаракатларга йўл қўйилмаслиги юзасидан Когон туман ҳокимлигига тақдимнома киритилди. Ушбу тақдимномага асосан, Когон туман ҳокимининг “Агросаноат Ҳосил Сервис” фермер хўжалигига қарашли ер майдонининг қарори бекор қилинди.\n“ИШОНЧ ТЕЛЕФОНИ” орқали:\n“Мен, Олот тумани фуқароси Ҳ. Йўлдошев бўламан. “Агробанк” АТБ Олот тумани филиали томонидан бериладиган кредитга эга бўлиш учун қилаётган барча саъй-ҳаракатларим зое кетяпти”.\n“Ишончли телефони” орқали қилинган мазкур мурожаат “Агробанк” Олот туман филиали томонидан фуқаро Ҳ. Йўлдошевга кредит ажратилишини таъминланиши билан қаноатлантирилди.\n“Бухоро шаҳридаги “Мустақиллик” кўчасида жойлашган “Рустам Камол плюс” МЧЖ раҳбари Р.Очиловман. Масъулияти чекланган жамият учун лицензия олишда муаммоларга дуч келаяпман. “Ўзавтодарётранс” агентлиги Бухоро вилоят ҳудудий бўлими лицензия бериш масаласини пайсалга солаётгани сабаби менга ноаён. Ушбу муаммони бартараф этишда амалий ёрдам беришингизни сўрайман”\nМурожаат юзасидан ҳолатлар ўрганилди ҳамда “Рустам Камол плюс” МЧЖ белгиланган тартибда “Ўзавтодарётранс” агентлиги Бухоро вилоят ҳудудий бўлими томонидан берилган лицензияга эга бўлди.\n“Ғиждувон тумани “Соктаре” қишлоғи фуқароси М. Шаропов бўламан. Тумандаги “Кўкча” наслчилик ширкат хўжалиги билан ўртамизда ижара шартномаси бор. Бироқ, наслчилик ширкат хўжалиги томонидан шартнома шартларига риоя қилинмаётганлиги оқибатида турли муаммолар келиб чиқмоқда. Ушбу масалада ёрдам беришингизни илтимос қиламан”\nМазкур мурожаатни Бухоро вилоят ер ресурслари ва давлат кадастри бошқармаси билан ҳамкорликда ўрганиш жараёнида, дарҳақиқат, ечимини кутаётган масалалар борлиги аниқланди. Ва “Кўкча” наслчилик ширкат хўжалиги томонидан фуқаро М.Шароповнинг ижара шартномаси асосида берилган яйлов чегаралари белгилаб берилиб, мурожаат қаноатлантирилди.\nҲомид ҲОТАМОВ,Бухоро вилоят адлия бошқармаси, ҳуқуқий тарғибот ва маърифат бўлими етакчи маслаҳатчиси.\n“Шартномамни ким имзолайди?!”\nБиринчи гуруҳ ногирониман, номимда квартирам бор. Гапиришни билмайман, қулоғим ҳам эшитмайди. Кар, соқовлар мактабида ўқимаганман. Аммо саводим бор. Квартирамни сотмоқчиман. Нотариал идорасида шартномани мен учун ким имзолайди?\nЖавоб: Нотариуслар томонидан нотариал ҳаракатларни амалга ошириш тартиби тўғрисида Йўриқноманинг 14-бандига асосан сиз нотариал идорага келиб ўз хоҳиш ва истагингизни ёзма равишда нотариусга ёзиб берсангиз, квартира олди-сотди шартномаси нотариал тартибда расмийлаштирилади. Шартномани эса сотувчи номидан ўзингиз имзолаб берасиз. Сизнинг нотариусга квартира олди-сотди шартномасини расмийлаштириб бериш тўғрисидаги ёзма мурожаатингиз сақланадиган шартнома нусхаси ва бошқа тегишли ҳужжатлар билан бирга нотариал идорада олиб қолинади.\nМерос гувоҳномаси бериладими?\n“Бизлар беш нафар фарзандмиз. Отамдан қолган уй-жойга мерос гувоҳномасини олмоқчимиз. Бир нафар укамиз Россия Федерациясига чиқиб кетган, манзили аниқ эмас. У нотариал идорасига келмаса ҳам мерос гувоҳномаси бериладими?”\nД.ҚОДИРЖОНОВ, Бухоро тумани.\n. Жавоб: Ўзбекистон Республикаси Фуқаролик кодексининг 1146-моддасига асосан мерос очилган жой, яъни марҳум отангиз вафот этган жойдаги нотариал идораси марҳумнинг фарзандлари яъни сизларга марҳумдан мерос қолган уй-жойга меросга бўлган ҳуқуқ гувоҳномасини расмийлаштириб беради.Бунинг учун меросхўрлар нотариал идорасига боришлари ёки ўзлари яшаб турган жойдаги нотариал идорасига мурожаат этиб, мерос мулкидан улуш олиш ёки мерос улушидан воз кечиш ҳақидаги аризасини расмийлаштириб мерос очилган жойдаги нотариал идорасига юборишлари лозим бўлади. Нотариал идорасига келмаган, аризасини юбормаган, яшаш манзили номаълум бўлган меросхўрларнинг мерос улуши очиқда қолдирилиб қолган меросхўрларнинг мерос улушига меросга бўлган ҳуқуқ тўғрисидаги гувоҳномаси берилади.\nКелиним ўғлим билан яшамайди\n“Ўғлимни уйлантиргандан кейин келинни уй-жой рўйхатига (пропискага) киритган эдим. Ўрталарида фарзанд туғилмаганлиги сабабли эр-хотин ўртасида никоҳ суд томонидан бекор қилинди. Келиним уй-жойдан чиқиб кетди. Икки йилдан буён менинг уйимда яшамайди. Лекин рўйхатда туради. Собиқ келинни уй-жой рўйхатидан чиқариш тартибини тушунтирсангиз?”\nТ.МАҲМУДОВА, Ғиждувон тумани.\nЖавоб: Уй-жой рўйхатига яшаш яъни фойдаланиш учун рўйхатга киритилган собиқ келинингиз олти ойдан ортиқ рўйхатда бўлган уй-жойдан фойдаланмаётган бўлса, ўзингиз яшаб турган жойдаги туманларо фуқаролик ишлари судига мурожаат этиб, Ўзбекистон Республикаси Уй-жой кодексининг 52-моддаси 3-қисмига асосан турар жойдан фойдаланиш ҳуқуқини йўқотган, деб топишни талаб қилишингиз мумкин.\nФарзандимни синглимга бераман\n“Вояга етмаган фарзандимни синглимнинг тарбиясига бермоқчиман. Қайси идорага мурожаат этишим лозим?”\nО.ПЎЛАТОВА, Пешкў тумани.\nЖавоб: Вояга етмаган фарзандни фарзандликка олиш фарзандликка олувчининг аризасига кўра васийлик ва ҳомийлик органининг хулосасига асосан суд томонидан амалга оширилади.\nУшбу саволларга Ғиждувон туман 2-сон давлат нотариал идораси нотариуси, ҳуқуқшунос Нодира АБДУЛЛАЕВА жавоб берди.


Динимиз муҳаббат, бирдамлик ва тинчлик дини бўлиб, жамият вакиллари ўртасига тафриққа ва низо солувчи ҳар қандай носоғлом ҳолатга қарши курашади. Кўпинча, бозорларда кузатиладиган ана шундай носоғлом ва аянчли ҳолатлардан бири савдо устига савдо ва харид устига харид қилиш, деб аталади. Харидор расталардан бирида сотилаётган қайсидир молни ёқтириб, унинг эгаси билан савдолашаётган пайтда ёнидаги дўкондор ўша харидорни ўзига жалб қилиш учун: «Менинг молимни олинг, арзонроққа бераман», дея ўз биродарининг савдосини бузади. Натижада муштарий ўша арзонроқ баҳога берадиган томонга ўтиб кетади, савдоси бузилган сотувчи юрагида эса нариги сотувчига нисбатан нафрат ва ғазаб олови аланга олади. Ҳатто бу ишлар кўпинча уруш-жанжалга ҳам олиб-келади. Бунақа ҳолатлар кўп учрайди аслида. Кўпинча оддий нон олмоқчи бўлиб, нон сотаётган одамларнинг бири билан энди гаплашишни бошлаганимизда бошқалари югуриб келиб, «Менинг нонимни олинг, меники яхши», дея ўз маҳсулотларини тиқиштирадилар. Бу ҳам ўта хунук бир ҳолат. Карвон кўп, ризқи бўлак, дейди доно халқимиз. Ҳамманинг ризқини Аллоҳ таолонинг ўзи беради. Шундай экан, ёнимиздаги сотувчиларни, бозор ёки дўконда ўзимизга қўшни бўлган кишиларни ранжитмасдан, уларга зарар бермасдан, иноқликда ишлашимиз лозимдир. Ахир қўшничилик, биродарлик деган тушунчалар ҳам борку. Илмсизлик туфайли шу каби ҳолатлар ҳозирги кунда жуда ҳам авж олиб кетмоқда. Баъзан кўчада такси тўхтатиб турганимизда, шундай ҳолатлар ҳам рўй берадики, эндигина битта ҳайдовчи билан гаплашишни бошлаганимизда, нари-беридаги бошқа кирачилар ҳам ё бақириб, ё сигнал чалиб, «Ўтиринг, қаёққа кетяпсиз?», дея ўртага суқилади. Иложи бўлса-ю бировнинг мижозини шартта илиб кетишса. Бундан ҳам баттарроғи, кўчада қўл кўтариб такси тўхтатиб турибсиз, келаётган машиналардан бири сизни кўргач, тезликни тушириб, сиз томонга қараб секинлашиб келяпти, сиз ҳам буни билиб турибсиз.\nШу пайт кутилмаганда умуман тўхтатилмаган бошқа бир машина йўлнинг деярли нариги бетидан машинани шартта сиз томонга бурадида, аввалги машинадан олдин етиб келиб, олдингизда пайдо бўлади ва гаплашиб сизни олиб кетади. Ўзларининг бундай «уддабуронликлари» аслида пасткашлик ва ўзини ҳурмат қилмаслик эканини билмайдилар ҳам. Набий (соллаллоҳу алайҳи ва саллам) бундай ҳолатлардан қайтариб: «Сизлардан ҳеч ким ўз биродарининг савдоси устига савдо қилмасин!» деганлар. Аҳамият берсак, ҳадисда «Бировнинг савдоси устига...» эмас, балки «Ўз биродарининг савдоси устига савдо қилмасин!..» дея дўст-биродарликка алоҳида урғу бериляпти. Бировнинг савдоси устига савдо қилиб, бировнинг мижозини ўзига чақириб олаётган инсон билсинки, у ўз оға-инисига зулм қиляпти. Ҳолбуки, у ўзига бўлмаса ҳам, ўша биродарига неъмат насиб бўлаётганидан севиниши керак эди. Ахир, Набий (соллаллоҳу алайҳи ва саллам): «Ўзинг учун яхши кўрган нарсангни бошқа биродарингга ҳам раво кўргин!», деганлар. Шундай бўлгач, дўкондор нафақат ёнидаги дўкондорнинг савдосини бузиши, балки унинг савдоси яхши юришмаётган бўлса, айрим мижозларини юбориб, ёрдам қилиши нур устига нурдир. Энди, шу ҳолатнинг тескариси эса «Харид устига харид қилиш» деб аталади. Чунки, харид ҳам савдонинг бир тури ҳисобланади аслида. Бунинг мисоли шундайки, Карим Салимдан 100 минг сўмга қандайдир буюм сотиб оляпти. Шунда бундан хабар топган бошқа киши Салимнинг олдига келиб «Ўша нарсангизни менга сотинг, мен 120 минг сўм бераман», дея сотувчининг нариги одам билан қилаётган савдосини буздиради ва ўзи сотиб олади. Бу иш харидорга нисбатан зулм ва хиёнат ҳисобланади.\n«Хитой охиригача боради» - ХХР АҚШ билан савдо урушидан қўрқмаслигини маълум қилди


Ўзбекистон Республикаси Адлия вазирлиги - Ҳайдовчилик гувоҳнома алмаштириш муддати узайтирилиши ДХМларга ҳайдовчилар оқимини 10 баробардан кўпроқ камайтирди\n05:44:08 (GMT +5), Дш, 27 июн 2022\nИложи борича кўпроқ фуқароларга хизмат кўрсатиш мақсадида давлат хизматлари марказлари узайтирилган иш вақти асосида “сўнги мижозга қадар” тартибида , баъзилари эса умуман дам олиш кунларисиз ишлади.\nНатижада янги турдаги ҳайдовчилик гувоҳномаси жорий этилганидан (2017 йил октябрь) бугунги кунга қадар 3,8 миллиондан ортиқ хусусан, бир миллиондан ортиқ гувоҳнома 2022 йилнинг март-апрель ойларида янгиланди.\nШу билан бирга, 2,2 миллиондан ортиқ ҳайдовчи ҳали ҳам эски намунадаги ҳайдовчилик гувоҳномалар билан ҳаракатланмоқда.\nШу боис, жорий йилнинг 12 апрел куни Вазирлар Маҳкамасининг эски ҳайдовчилик гувоҳномалари ва транспорт воситалари рўйхатидан ўтказилганлиги тўғрисидаги гувоҳномаларни алмаштириш муддатини 2023 йилнинг апрель-декабрь ойларигача узайтириш тўғрисидаги қарори қабул қилинди.\nЭслатиб ўтамиз, дастлаб ҳайдовчилик гувоҳномалари ва транспорт воситалари рўйхатидан ўтказилганлиги тўғрисидаги гувоҳномаларни алмаштиришни 2020 йил 31 декабргача якунлаш режалаштирилган эди.\nЖумладан, 2020 йилнинг баҳорида муддат бир йилга, 2021 йилнинг ноябрида эса 2022 йилнинг охиригача узайтирилди.\nДавлат хизматлари марказлари фаолияти мониторинг қилинганда, ҳайдовчилик гувоҳномаларини алмаштириш бўйича мурожаатлар сони узайтиришдан сўнг сезиларли даражада камайганини кўрсатди.\nМисол учун, гувоҳномаларни алмаштириш муддати март ойигача белгиланганида Чилонзор тумани давлат хизматлари марказига кунига 500-700 нафар фуқаро мурожаат қилган.\nБироқ, гувоҳномаларни алмаштириш муддати узайтирилиши биланоқ, ҳайдовчилар оқимини 10 баробардан кўпроқ камайишига олиб келди. Бу, айниқса, Андижон тумани Давлат хизматлари маркази мисолида яққол кўзга ташланади. Агар февраль ойида 2577 нафар фуқаро, март ойида эса 2723 нафар фуқаро марказга мурожаат қилган бўлса, апрель ойида уларнинг сони 1103 нафарни, май ойининг биринчи ярмида эса атиги 100 нафарни ташкил этган.\nБугунги кунда, ҳайдовчилик гувоҳномаларини алмаштириш жами 74 та пунктда, шундан, 25 таси Давлат хизматлари марказларида, 49 таси йўл ҳаракати хавфсизлиги хизматларида фаолият кўрсатмоқда.\nҲисоб-китобларга кўра, 2023 йилнинг апрелига қадар ҳар куни ўртача 120-150 киши хизматга мурожаат қилган тақдирда, қолган эски намунадаги ҳайдовчилик гувоҳномаларини алмаштиришни навбатларсиз, қоғозбозликсиз ва ходимлар ишлаш самарадорлигини сақлаб якунлаш мумкин бўлади.\nФуқароларни ҳайдовчилик гувоҳномасини алмаштиришни охирги бир ойга қолдириб, муддат тугашини кутмасликка, яратилган имкониятлардан унумли фойдаланишга чақирамиз!\nМаълумот учун: эски намунадаги ҳайдовчилик гувоҳномаларини йўл ҳаракати хавсизлик хизмати бўлимлари шунингдек, Тошкент шаҳри, Бухоро, Жиззах, Қўқон, Навоий, Наманган, Термиз, Фарғона, Хива ва Чирчиқ шаҳарлари, шунингдек, Самарқанд ва Қашқадарё вилоятлари, Жиззах вилоятининг Дўстлик тумани, Бухоро вилоятининг Қоракўл тумани, Андижон вилоятининг Андижон тумани ва Фарғона вилоятларининг Сўх тумани давлат хизматлари марказларида ёки онлайн ариза бериш орқали ҳам алмаштириш имкониятлари яратилган.\nЁдингизда бўлсин, хизматларни экстерриториаллик принципи асосида ҳам олишингиз мумкин. Агар 25 та давлат хизматлари марказларидан бирида навбат бўлса, бошқасини танлаш имкониятингиз мавжуд.\nҲурматли ҳайдовчилар, вақтингиз ва берилган муддатдан оқилона фойдаланинг!


Франция ҳаво кучлари "Исломий давлат" жангариларига яна ҳужум қилди\n16 май 2021, Тошкент вақти: 03:57\nФранция раҳбарияти Ироқдаги "Исломий давлат" жангарилари манзилларини ҳаводан яна ўққа тутди.\nҲукумат матбуот котиби Стэфан Ле Фоль бу давлатга оид ҳарбий учоқлар 25 сентябрь куни тонгда ҳужум уюштирганини маълум қиларкан, амалиётларга доир тафсилотларни очиқламади.\nФранция "Исломий давлат" жангарилари масканларига илк ҳаво ҳужумини 19 сентябрь куни бошлаган эди ва Бағдод сўрови билан бошлангани айтилган.\nФранция Ироқдаги “Исломий Давлат” жанггариларига ҳаводан ҳужум уюштирган иккинчи давлатдир. Август ойидан бери АҚШ ҳам Ироқдаги жанггариларга ҳаводан 200 яқин маротаба зарба берди.


ЎзА - Бой қишлоқнинг камбағаллари\nБой қишлоқнинг камбағаллари\n«Камбағаллик ҳамма вақт, ҳамма одамнинг жонига теккан нарса. Лекин одамзот жонига теккан нарсадан қутилиш йўлини билмаса осмон йироқ, ер қаттиқ бўлади, унга кўникади, шунчалик кўникадики, бу нарса жонига текканини ҳам пайқамай қолади»\nМамлакатимизда пандемияга қарши кураш билан бир вақтда ушбу касалликни камайтиришга қаратилган ишлар ҳам давом эттирилаётир. Президентимизнинг 2020 йил 26 мартдаги «Ўзбекистон Республикаси иқтисодий тараққиёт ва камбағалликни қисқартириш вазирлиги ҳамда унинг тизим ташкилотлари фаолиятини ташкил этиш тўғрисида»ги қарорида белгиланган вазифаларга мувофиқ Олий Мажлис депутатлари, тегишли вазирлик ва идоралар вакилларидан тузилган ишчи гуруҳлар айни ҳудудлардаги мавжуд аҳволни ўрганиб чиқиб муҳокамалар ўтказди, тегишли тавсиялар ишлаб чиқилмоқда.\nЖумладан, ишчи гуруҳлар ўрганишлари натижаларига кўра, 1 миллион 383 мингдан зиёдроқ аҳоли яшаётган Жиззах вилоятида эҳтиёжманд фуқаролар 83 минг 893 нафарни ташкил этар экан. Ҳудуддаги мавжуд 231 минг 750 та хонадоннинг 16 минг 485 таси камбағаллар рўйхатига олинган. Ушбу рўйхатга киритилган оилаларнинг 2 минг 440 таси боқувчисини йўқотганлар.\nЭҳтиёжманд фуқароларнинг 393 нафарини ёлғиз қариялар, 4 минг 670 нафарини ногиронлар, 34 минг 431 нафарини вояга етмаганлар, 30 минг 377 нафарини ишсизлар ташкил қилади.\nБоқувчисини йўқотганлар, ёлғиз қариялар, вояга етмаганлар жамиятнинг ижтимоий ҳимояга муҳтож тоифалари эканлиги маълум. Демак, маълумотда келтирилган 30 минг 377 нафар ишсизнинг бандлиги таъминланса камбағаллик муаммоси ҳал бўлиши мумкин эканда.\nСтатистик ҳисоботлар бўйича вилоятда ҳар йили шунча иш ўрни ҳам яратилаётир.\nВилоят бўйича 35 миллиард сўм, шу жумладан, пандемия даври учун қўшимча 18 миллиард сўм иш ҳаққи ажратилиб, жами 39 минг 700 нафар камбағал фуқаро жамоат ишларига жалб этилмоқда. Ҳудудларда 18 та кооперацияга жами 667 гектар ер майдони ажратилиб, уларга 1 минг 137 нафар фуқаролар аъзо қилинди.\nБандлик жамғармасидан жами 1 миллиард 745 миллион сўм субсидия ажратилиб, шу ҳисобдан 215 гектар боғ, 200 гектар токзор барпо этилди, 252 гектар майдонда сабзавотчилик йўлга қўйилди ва 1 минг 137 нафар фуқароларнинг бандлиги таъминланди. Бундан ташқари 12 та агрокластер, 7 та боғдорчилик, узумчилик кластери ташкил этилиб, 7 минг 491 та иш ўрни яратилди. Амалга оширилаётган бу ва бу каби ишлар натижасида жами 11 минг 565 та янги иш ўринлари яратилди.\nКамбағалликни қисқартириш ва иқтисодиётни ривожлантириш учун тадбиркорлик яхши ривожланган ва аҳоли зич жойлашган ҳудудлар атрофида қишлоқ хўжалигига мўлжалланмаган ва бўш турган ер майдонларида кичик саноат зоналари ташкил этиш устида ишлар олиб борилаётир. Зарур инфратузилма яратиш учун кичик саноат зоналарини бошқариш дирекцияларига бюджетдан 100 миллиард сўм ажратиш кўзда тутилмоқда. Улардаги ер участкалари тадбиркорларга бозор қийматида эгалик ҳуқуқи билан сотилади. Ушбу лойиҳа ўзини оқласа, иккинчи ярим йилликда яна қўшимча 150 миллиард сўм ажратилиши режалаштирилди ва махсус ишчи гуруҳи тузилди.\nБугунги кунда аҳолини камбағалликдан чиқаришда кўрилаётган чораларнинг кўпчилиги муваққатлиги, жумладан, қишлоқ хўжалиги ишларининг мавсумийлиги муаммони тўлиқ ҳал этиш имконини бермайди. Шу боис бандликни таъминлаш, янги иш ўринлари яратиш бўйича амалга оширилаётган катта-катта лойиҳаларга, кўрилаётган чора-тадбирларга қарамай камбағалликнинг биринчи сабаби бўлган ишсизликка барҳам берилмаётир. Статистик маълумотлар эса ҳар доим ҳақиқий аҳволни акс эттиравермайди.\nМасалан, Ғаллаорол тумани иқтисодий, ижтимоий ривожланиш даражаси яхши туманлардан бири ҳисобланади. Туманнинг катта автойўл, темир йўл ўтган марказий қисмида саноат ишлаб чиқариш бирмунча ривожланган. Лалмикор адирликлардан иборат катта ҳудуд, чорвачилик, хусусан, қўй боқишга қулай ҳисобланади.\nШу имкониятлар туфайли бу туманга қўшнилар ҳавас қилади, ғаллаоролликларнинг ўзлари яшашдан ҳам нолимайди. Бошқа жойларда бўладиган ҳангомаларда «Ғаллоролда қўйи йўқ одамнинг ўзи йўқ, шунинг учун қорни тўқ», деган гапни тез-тез эшитиш мумкин.\n– Шукр, нолимаймиз, яйлов ҳам кўп, қўй ҳам кўп, – дейди «Кўубулоқ» қишлоқ фуқаролар йиғини оқсоқолларидан бири, фахрий ўқитувчи Абдумутал Исоқов. – Бундан ўттиз йил бурун собиқ ширкат хўжалигининг 10 минг бош қўйи боқилган яйловда ҳозирги кунда ҳам шунча қўй боқилаяпти. Бироқ шу даврда аҳоли сони 4-5 баравар ошгани, қишлоқда бирорта ишлаб чиқариш корхонаси йўқлиги, эшигида бир қўйи йўқ оилалар ҳам анча эканлиги ҳисобга олинса, бизнинг қишлоғимизда камбағаллар Президентимиз айтиб ўтган Республика кўрсаткичидан анчагина кўпроқ бўлса керак.\nҚишлоқдаги эҳтиёжманд оилаларнинг кўплиги пандемия карантини пайтида айниқса сезилаётир. Туман, вилоят марказига бориб, кундалик эҳтиёжи учун пул топиб тирикчилигини ўтказиб келаётган одамлар бу сўнги имкониятдан марҳум бўлди.\nХўрозбой Эсламасов яқин йигирма йилдан буён Жиззах шаҳрига бориб шахсий хонадонларнинг қурилишида ишлаб тирикчилик ўтказади. Қишлоқда қиладиган иш йўқлиги учун кейинги йилларда икки ўғлини ҳам ёнига олди хусусий устачилик қилаётир. Ҳовлисида моли бўлмаса ҳам ўзини бировдан кам ҳисобламайди, «минг қўйли бой» қишлоқнинг фуқароси сифатида камбағаллигини тан олишдан ор қилади. Бироқ кундалик эҳтиёжини кунда топиб келган оила карантин пайти қийналиб қолди. Карантин бироз юмшатилиши билан яна шаҳарга қатнаб ишлаётир.\nҚишлоқда унга ўхшаб тирикчилик ўтказаётганлар кўп. Бироқ уларнинг барчаси ҳам унга ўхшаган чайир эмас. Қора қозонни қайнатишга қийналаётганлар анча.\nБу аҳволни туман марказидан то Қўйтош посёлкасигача бўлган ҳудуддаги ўндан зиёд қишлоқнинг барчасида кўриш мумкин. Бирор саноат корхонаси бўлмаган, нам етарли келган йилда лалми экиндан бир марта ҳосил олиш мумкин бўлган ҳудуддаги 4 мингга яқин хонадоннинг 10-15 таси «минг қўйли бой» аталгани билан кўпчилиги бир қўйга эга эмас.\nТуманда ана шундай лалмикор ҳудудда яшовчилар кўпчиликни ташкил этади. Шунинг учун ишчи гуруҳ томонидан ушбу туманда камбағалликни камайтириш бўйича амалга оширилаётган ишларни ўрганишда бу жиҳатларга алоҳида эътибор қаратди.\n171 минг 300 зиёд аҳоли яшайдиган туманда 2 минг 149 та камбағал оилалар рўйхатга олинган. Ўрганишларга кўра, камбағаллар рўйхатига киритилган фуқароларнинг 4 минг 897 нафарини меҳнатга лаёқатли ишсизлар ташкил этади.\nТуман ҳокимининг қарори билан ишсиз оилаларни даромад билан таъминлаш учун 753,1 гектар ер майдони ажратилган. Бу майдонларда ишлаб чиқариш кооперативлари ташкил этиб, 420 нафар камбағал оила аъзолари аъзо қилиниши режалаштирилган. Уларга 936,6 миллион сўм субсидия ажратилиши кўзда тутилмоқда.\nМасалан, «Молтоб» қишлоқ фуқаролар йиғини ҳудудида ташкил этилган “AGRO MEGA CLAS” ишлаб чиқариш кооперациясига 20 гектар ер ажратилиб, 50 нафар камбағал оилалар аъзолари аъзо қилинди.\nШунингдек, тумандаги рўйхатга олинган камбағал оилалардаги ишсизлардан 930 нафари жамоат ишларига, 281 нафари қурилишга, 394 нафари қишлоқ хўжалик ишларига, 255 нафари бошқа соҳаларга жалб қилинди.\nХудди шундай ишлар вилоятнинг барча туманларида амалга оширилмоқда.\nБу ишлар албатта ўзининг самарасини беради. Фақат барча ҳудуддаги ва соҳадаги ишлар аниқ ҳисоб-китоб қилиниши керак. Бироқ ҳозир энг асосий рақам – рўйхатга олинган камбағаллар сонини аниқ деб бўлмайди. Боиси ҳозиргача республикамизда камбағаллик тоифасини белгилаш мезони йўқ.\nПрезидентимизнинг Олий Мажлисга 2017 йил 22 декабрдаги Мурожаатномасида аҳолининг муносиб ҳаёт даражаси учун зарур бўлган даромадларни аниқлаш бўйича «истеъмол саватчаси» тушунчасини қонунчиликда мустаҳкамлаш ва уни амалда таъминлаш механизмларини яратиш вазифаси қўйилган эди. Бу вазифа 2018 йил Давлат дастурига киритилди. Бироқ ҳозиргача «истеъмол саватчаси» мезони ишлаб чиқилмади. Демак, камбағал тоифасига киритилганлар амалда рўйхатга олинганлардан кўп ҳам бўлиши эҳтимолга яқин.\nБу масалани давлатимиз раҳбари жорий йил 3 июнь куни камбағалликни қисқартириш масалалари бўйича ўтказилган видеоселектор йиғилишида яна кун тартибга олиб чиқиб, 1 октябргача тирикчилик учун зарур энг кам миқдор ва минимал истеъмол саватчасининг ҳуқуқий асосларини ишлаб чиқиш вазифасини қўйди. Ушбу мезоннинг аниқ белгиланиши камбағалликни қисқартиришда муҳим қадам бўлади.\nТ. БEКНАЗАРОВ, ЎзА


Спорт оламида Диего Марадона сингари шахси, ҳаёти зиддиётли киши бўлмаса керак...\nМарадона – футбол юлдузи, Марадона – безори, Марадона – гиёҳванд, Марадона – буюк шахс...\nУ билан нималар бўлмаган, дейсиз. 1986 йил Жаҳон чемпионатида Англия терма жамоасига икки тўп киритиб, Аргентинанинг Жаҳон чемпиони бўлишини таъминлади. Иккинчи тўпни қўли билан шундай усталикда ўнглаб олиб киритдики, қоида бузганини ёнида турган ҳакам ҳам сезмай қолди... Шундан кейин «Бока Хунорс» уни «Барселона»га сотди. У жамоадан «Наполи»га ўтди. Сўнгра «Милан»да тўп сурди.\nОхир-оқибат, футбол афсонаси қип-қизил гиёҳвандга айланиб, хурмача қилиқлари билан тилга тушди. Ниҳоят, руҳий касалликлар шифохонасида даволаниб чиқди. Таниқли футболчининг бу аҳволга тушганига ҳеч ким ишонмасди. Бу ҳақда у шундай хотирлайди: «Мен даволанган руҳий хасталиклар шифохонасида даволанаётганлардан бири ўзини Наполеон, бошқаси Сан-Мартин, деб ҳисобларди. Менинг эса Марадона эканлигимга ҳеч ким ишонмасди».\nНима бўлганда ҳам Марадона миллионлаб футбол ишқибозларига завқли ўйинларни ҳадя этган футболчи сифатида тарихда қолди. Бу йил у ўзининг 60 ёшини нишонлади.\n«АиФ» (2020 й 44-сон) асосида Т.МУРОД тайёрлади.\nКиритилди: 05:30 21.11.2020. Ўқилди: 2006 марта. Фикрлар сони: 0 та.\nДиққат! Ўзбекистонда ҳам ўзи билан ҳайдовчилик гувоҳно...


Ҳокимлик захирасидаги ерни 10500 долларга сотаётган фирибгарлар ушланди\nФуқароларга уй-жой қуриш учун ер майдонлари олиб беришни ваъда қилган фирибгарлар ушланди, дея хабар бермоқда прокуратура Департаменти матбуот хизмати.\nБош прокуратура ҳузуридаги Департамент ҳамда ДХХнинг Ҳазорасп туман бўлимлари томонидан фуқароларнинг ҳуқуқ ва манфаатларини ҳимоя қилиш юзасидан ўтказилган тезкор тадбирда, фуқаро Д.Р. фуқаро О.га уй-жой қуриш учун аслида туман ҳокимлиги захирасида бўлган 6 сотих экин ерни ўзиники эканлигини айтиб, ушбу ер участкасини фирибгарлик йўли билан 10 500 АҚШ долларига сотган вақтида ашёвий далиллар билан ушланган.\nШу каби, Департаментнинг Қизириқ туман бўлими томонидан тадбиркорлик субъектларининг ҳуқуқларини ҳимоя қилиш юзасидан ўтказилган тезкор тадбирда, фуқаро Ф.Қ. “S.C.” МЧЖга тегишли 8 сотих ер майдонини, фуқаро А.га танишлари орқали расмийлаштириб олиб бериш эвазига 20 млн сўмни олган вақтида ашёвий далиллар билан ушланган


Пойтахтдаги митингда дорилар нархи ва рекламасига норозилик билдирилди | "Адолат" СДП\nПойтахтдаги митингда дорилар нархи ва рекламасига норозилик билдирилди\nЎзбекистон “Адолат” СДП Тошкент шаҳар Кенгаши томонидан тарғибот митинги ўтказилди. Пойтахтдаги Амир Темур хиёбонидан бошланган митинг қатнашчиларига Алишер Навоий номидаги Ўзбекистон давлат академик катта театри ва Ёшлар ижодиёт уйи тарафдан шаҳар аҳолиси келиб қўшилди. Шу аснода тадбир сайлгоҳ кўчасида давом эттирилди.\n“Сифатсиз ва қалбакилаштирилган дори воситаларига қаршимиз” шиори остида ўтказилган митингда партия ходимлари, депутатлар, кенг жамоатчилик вакиллари, ёшлар, маҳалла фаоллари, хотин-қизлар ҳамда тиббиёт ходимлари иштирок этишди. Митингда асосан қалбакилаштирилган дори воситаларига, дори воситаларининг рецептсиз сотилишига, дориларнинг нархига норозилик билдирилди. Тадбирда сўзга чиққан партия раҳбари Наримон Умаров барчани бирдамликка чақирди.\nАлбатта, бугунги сайловчи учун партиянинг ташаббуси ҳамда халқ овозини бирлаштирган ҳолда унинг муаммоларини ҳал этиш, қулайликлар яратилишини таъминлаш жуда муҳим ҳисобланади. Бу эса катта меҳнат ва интилишни талаб этади. Ташкил этилган намойишда барча фуқароларимиз ўз фикр-мулоҳазаларини эркин билдириш учун имконият яратилди. Тадбир моҳиятидан келиб чиққан ҳолда тиббиёт тизимига нисбатан баъзи эътирозлар очиқ-ойдин билдирилди.\nПартиянинг ушбу намойиши фаолларга қанот берди. Бугун халққа ўзи нима керак? Халқимиз учун соғлом ҳаёт ва тинчлик энг муҳими ҳисобланади. Аммо нима учун юртимизнинг айрим жойларида аптекалар сони кўп ва айрим жойларида аптекалар умуман йўқ? Нима учун уларда дориларнинг нархлари ҳар хил? Саволлар жуда кўп, аммо бу саволларни кўтариб чиқиш ва уларга ечим топиш керак.\nТадбир иштирокчилари томонидан 2019-2025 йилларда Ўзбекистон Республикаси соғлиқни сақлаш тизими ҳамда фармацевтика саноатини ривожлантириш ва дори воситалари сотилишида қатъий назорат ўрнатишимиз кераклиги таъкидланди. Бу халқимиз саломатлиги йўлида қўйилган энг катта қадамларимиздан бири бўлади.\nФуқаролар томонидан ҳозирги кунда аптекаларнинг фаолиятини аниқ қонун доирасида қилиб белгилаш кераклиги, айниқса дори нарх-наволарини қатъий суммада белгиланиши ва ҳар бир аптекада дори нархларининг бир хил - фарқ қилмаган ҳолда ташкиллаштириш кераклиги айтилди. Ноқонуний дори воситаларининг сотилишига чек қўйиш учун аввало аптека ходимларининг фаолиятини тубдан ўзгартириш керак. Назорат давомида ноқонуний дори воситаси сотилаётган ҳоллар аниқланганда аптекага ҳамда аптека ходимига нисбатан жарима белгиланишини, жарима қатъий суммада бўлиши кераклиги таъкидлади.\nМитинг қатнашчилари дориларни реклама қилинишини ҳам қоралаб чиқдилар. Зеро, тиббий кўрик, тиббий маданият, тиббий саводхонлик бугунги куннинг долзарб масалалари қаторида турибди. Рекламалардаги жарангдор ундовлар эса бу борадаги барча тарғиботларни йўққа чиқармоқда. Ишлаб чиқарувчилар ўзига шу қадар юксак баҳо бермоқдаларки, авваллари гоҳ-гоҳида янграб қоладиган “Шифокор билан маслаҳатлашинг”, “Ножўя таъсирга эга, йўриқнома билан танишинг” каби жумлаларни ҳам атайин унутмоқдалар. Тўғри, дориларсиз дардга даво топиш амри маҳол. Биз бу соҳа ходимлари меҳнатига тасанно ўқиймиз. Лекин ҳар нарсанинг чегараси, ҳар дорининг ўз бемори бор. У дуч келган одам, яъни рекламани кўрган одам қабул қилиб кетаверадиган нарса эмас.\nҲар бир организм индивидуал, дорилар кишиларга турлича таъсир кўрсатади. Айрим дориларни шахсий ўзлаштиролмаслик, қарши кўрсатмалар бўлиши мумкин. Шифокор шу мезонларни инобатга олган ҳолда беморга муолажа, жумладан дори ичишни буюради. Бемордан аввал умумий саломатлиги, илгари қандай касалликлар билан оғриганини сўрайди, текширувлар буюради. Шифокор тавсиясисиз дори ичиш – катта хато.\nДори мутахассис тавсияси асосида қабул қилинадиган нарса бўлганидан кейин уни бутун оммага реклама қилиш мантиққа тўғри келадими? Балки тор доирада, фақат мутахассислар ўртасида реклама қилган тўғридир? Шунда шифокор фармацевтика бозоридаги янгиликлардан воқиф бўлади, препарат йўриқномаси билан танишиб чиққан ҳолда, беморнинг умумий саломатлигидан келиб чиқиб бирорта дори қабул қилишни маслаҳат беради.\nЯна бир масала. Нима учун дўконларда олинган товар учун товар чеки бериладию дорихоналарда ундай эмас? Бу дори воситаларини ноқонуний айланишини кўрсатиб беради-ку. Бугунги акцияда мана шу муаммолар кўтариб чиқилди.\nПартия томонидан бўлиб ўтган намойиш ҳар томонлама қизиқарли бўлди. Муаммолар тингланди, фикрлар айтилди. Кўтарилган таклифлар умумлаштирилди ва хозирда такомилга етказилаётган сайловолди дастурга киритилиши маълум қилинди.\n“Адолат” СДП Тошкент шаҳар Кенгаши матбуот хизмати


Тошкент металлургия заводи ходимларни ишга қабул қилишни давом этмоқда. Бугунги кунда 200 кишидан ортиғи ишга жойлашди\nТошкент металлургия заводи (ТМЗ) ходимларни ишга қабул қилишни давом этмоқда. Корхона матбуот хизмати маълум қилишича, айни пайтда 257 киши ишга олинган.\nТМЗ ходимлар билан ишлаш бўлими мутахассислари томонидан тармоқ раҳбарлари билан биргаликда бўлажак корхонанинг кадрларга бўлган эҳтиёжни баҳолаш, ходимларни ишга жалб этиш механизмини шакллантириш, шунингдек, тўлақонли меҳнат қилиш ва кейинчалик малака оширишни таъминлаш учун тегишли шароитларни яратиш бўйича махсус дастур ишлаб чиқилган.\nЖорий йилда маъмурий-бошқарув бўлим ва тўлиқ иккита сменани шакллантириш, умуман олганда 672 та янги иш ўринларини яратиш режалаштирилган.\nХодимлар билан ишлаш бўлими вакилларининг айтишича, ишга қабул қилинганларнинг ўртача ёши 25 дан 35 ёшгача ташкил қилади. Ишчилар орасида 19 ёшли йигитлар, муҳандис ва бригадирлар қаторида эса ишлаб чиқаришдаги тажрибаларини ёш ҳамкасбларига ўргатишга қодир бўлган 60 ёшдан катта кишилар бор.\nШуниси эътиборга лойиқки, заводга нафақат эркаклар, балки аёллар ҳам ишга киришмоқда. Ҳозирги кунда 20 нафар аёл иш ўрнига эга. Бу ҳали якун эмас. Аёллар биргина маъмурий соҳани эмас, цехларда ҳам фаолият юритишмоқда.\nКўплаб кишилар ишга қабул қилинганига қарамасдан, вакант иш жойлари кўп. Шу боис, завод мамлакат ОТМлари ҳамма рекрутинг компаниялари билан фаол иш олиб бормоқда.\nХусусан сифатни назорат қилиш Департаменти ва тунука прокати цехига, гидравлика ускуналари чилангари, электрогазпайдвандловчилар, Ахборот технологиялари бўлими, ходимлар билан ишлаш Департаментига мутахассислар талаб этилади.\n«Биз изчиллик билан саралаш ишларини олиб боряпмиз. Мазсус анкеталар ўтказиб, бизга келаётган кишилар имкониятларини кўриб чиқамиз, уларнинг кейинчалик ишлай олишларини, ўқишга қодир эканликларини ўрганамиз», - деб таъкидлашмоқда завод вакиллари.\nТошкент металлургия заводи жаҳоннинг етакчи металлургия корхоналари томонидан ишлатилаётган замонавий ва тўлиқ автоматлаштирилган жиҳозлар билан таъминланган. Уларни бошқариш учун махсус тайёргарлик ва малака зарур. Бунинг учун ҳозирга қадар 18 нафар ходимимиз Италиянинг Буттрио шаҳрида жойлашган Danieli Automation ўқув марказида ўқиб қайтишди. Кейинчалик бошқа ходимларни ҳам ўқитиш, хусусан Россиянинг етакчи металлургия корхоналарига юбориш режалаштирилган.\nБў иш ўринларининг тўлиқ рўйхати ҳақида заводнинг https://tmz.dst.uz/ru/vacancy расмий сайтидан билиб олиш мумкин.\nБундан ташқари, талабгорлар резюмени қуйидаги манзилга юбора оладилар: https://tmz.dst.uz/ru/resume_for_hr


Фақат дивидендлардан фойда солиғи тўланади » Новости Узбекистана сегодня: nuz.uz\nНовости Узбекистана → ИҚТИСОДИЁТ ва БИЗНЕС → Фақат дивидендлардан фойда солиғи тўланади\n30-03-2018 09:30 0 574 Рейтинг1 Чоп этиш\nСолиқ тизимини ислоҳ қилиш концепцияси лойиҳасида юридик шахслардан олинадиган фойда солиғини бекор қилиш ва фақат мулкдорларга дивидендлар тарзида тўланадиган фойданинг бир қисмига солиқ солиш таклиф этилмоқда, деб ёзмоқда Norma хабарига асосланиб\nФойда солиғи (14%) ва дивиденд солиғи (10%) ўрнига фақат 25%лик ставкадаги дивиденд солиғи жорий этилади.\nБугунги кунда умумбелгиланган солиқларни тўловчилар ва тўлов манбаида солиқ солинадиган даромадлар қисмида солиқ солишнинг соддалаштирилган тизимини қўлловчилар фойда солиғини тўлайдилар.\nҚуйидагиларга фойда солиғи солинади:\n• фойда, яъни жами даромад билан чегириладиган харажатлар ўртасидаги фарқ;\n• тўлов манбаида солиқ солинадиган даромадлар.\nДемак, фойда солиғидан ташқари, дивидендларни тўлаш чоғида 10%лик ставкада дивиденд солиғи ҳам тўланар экан.\nҚуйидаги ислоҳот амалга оширилади:\n• бугунги кунда энг мураккабларидан бири ҳисобланган солиқ бекор қилинади;\n• солиқ маъмуриятчилиги соддалаштирилади;\n• дивидендлар ҳисобига ходимларга хуфия тўловлар схемалари наф келтирмайдиган қилиб қўйилади;\n• мулкдорларнинг бизнесни кенгайтириши ёки янгисини очиши рағбатлантирилади.\nФойда инвестицияларга сарфланса, унга солиқ солинмайди.\nФойда солиғининг бекор қилиниши банклар ва суғурта ташкилотларига дахл этмайди. Норезидентлар учун ҳам солиқ солишнинг алоҳида тартиби таклиф этилмоқда.


Ўзбекистон туризм соҳаси пандемия оқибатида қандай муаммоларга дуч келди?\nKun.uz пандемия ва инқироз мавзуси билан боғлиқ масалаларга оид суҳбатларни давом эттиради. Бу гал туризм соҳасига бевосита алоқадор бўлган хусусий сектор вакиллари – Жонибек Насриддинов, Мансуржон Расулжонов ва Ҳусан Саибжонов билан пандемия даврида юзага келган муаммолар ва уларни бартараф этиш бўйича ўз мулоҳазасини билдирди.\n– Пандемия ва инқироз даврида ҳам иқтисодий жиҳатдан, ҳам ижтимоий муносабатларнинг бузилиши жиҳатидан катта зарбалар туризм соҳасига келиб тушди. Ҳозирги пайтда соҳа қандай чораларни қўллашга мажбур бўлмоқда?\nЖонибек Насриддинов, All Trip компанияси иш юритувчиси:\n– Дунё туризмида одамлар саёҳат қилмаяпти. Ҳозирга келиб, тахминан 3 млрд нафар одам изоляцияда ўтирибди. Дунё туризмида 75 млн.га яқин иш ўрни йўқотилган.\nЎзбекистоннинг ўзида ҳам тахминан 45-50 мингга яқин бронлар бекор бўлгани ҳақида маълумот бор. Бу жуда ҳам ёмон кўрсаткич ҳисобланади. Турфирмалар энди қандай қилиб ўзини қоплаши керак, деган саволга жавоб зарур. Пандемиядан кейин ҳозирги ҳолатдан қандай чиқамиз, деган савол қийнаяпти.\n2008 йилда бўлган инқироздан кейин туризм жадал ривожланиб кетган эди. Лекин 2008 йилдаги вазият билан ҳозирги ҳолатнинг фарқи бор. Чунки у пайтда ҳамма гап молиявий муаммоларда эди, ҳозир эса одамларнинг саломатлиги ҳақида гап бормоқда. Ҳар бир авиакомпания, турим сектори ҳам мижозларнинг соғлиги билан боғлиқ масалаларга кўпроқ эътибор қаратиши керак. Давлатлараро туризмни ривожлантириш учун энди қандай талаблар қўйилиши бизни ўйлантиради.\n– Туризм соҳасида ишни бирданига музлатиб қўйиш катта молиявий, иқтисодий тебранишларга олиб келади. Бу жараёнлар сизнинг фаолиятингизга қандай таъсир қилди?\nМансуржон Расулжонов, Vast Travel компанияси директори:\n– Гап шундаки, иш шунчаки тўхтамади, балки катта зарарлар билан тўхтади. Чунки аввалроқ турпакетлар, чипталар сотиб қўйилган, хизмат кўрсатаман, деб даромадлар олинган. Сотилган чипталар 1-2 ой кейинга олинган. Ўртада валюта курси ўзгарди, чипталарни қайтариш масаласи бор. Келажакда бу зарарларни қоплаш учун қандай ҳаракат қилиш ҳар бир тадбиркорнинг ўз масъулияти, молиявий аҳволини қандай баҳолагани, жамғармаси қанчага етишига боғлиқ. Агар жамғармаси йўқ бўлса ёки жамғармасини тўғри йўналтира олмаса, кичикроқ тадбиркорлик субъектлари, мисол учун, турагентлар соҳадан чиқиб кетишига тўғри келади.\n– Иқтисодчилар одамлар карантин шароитида яшашни 3 ойга мўлжаллаши керак, деб айтишяпти. Карантин қачон тугаши аниқ эмас. У тугагандан кейин ҳам барибир қайсидир чекловлар амал қилади. Меҳмонхона хўжалигида муаммонинг кўлами қанчалик? Ёки улар вазиятдан тезгина чиқиб кета оладими?\nҲусан Саибжонов, Art Hotels меҳмонхоналар тармоғи маркетинг бўлими бошлиғи:\n– Меҳмонхоналарнинг олинган зарар масаласида туроператорлардан фарқи шундаки, биз олдиндан пул олиб қўймаганмиз. Пул қайтариб беришимизга тўғри келмайди. 1-2 кун олдин олинадиган пулни бемалол қайтариб бера оламиз. Менимча, ҳозирги вазиятда меҳмонхоналар учун унча қийин бўлмади. Биз шунчаки ишни тўхтатиб қўйдик. Баланс нолга тушиб қолди. Кейинчалик келадиган пулдан зарарга ишлашимиз мумкин. Ҳозир ким зарар кўрган бўлиши мумкин? Ижарада турадиган меҳмонхоналар. Хусусий меҳмонхоналар эса зарар кўрмаган. Шунчаки эшигини ёпиб қўйган, холос. Ишчилар ҳам бир ой кутиб туринглар, деб меҳнат таътилига чиқарилди. Карантин тугай бошлаганда ишчиларни яна чақириб, фаолиятни тиклай бошлаймиз. Чунки ҳар қандай ҳолатда ҳам биз учун ички бозор бор. Тошкентдаги банклар ходимларини меҳмонхонага жойлаштириб, ишга битта-битта келиб кетишини йўлга қўйяпти. Бу ҳам биз учун фойда.\n– Инқироз даврида даромадлар тўхтаб қолган тақдирда ҳам даврий харажатларни сақлаб туриш керак. Солиқ, ижара, коммунал тўлов – шулар масаласида туризм соҳаси ўзини эплай оладими? Ёки давлат томонидан уларга имтиёзлар кўпайтирилиши керакми?\n– Ҳар бир тадбиркор бизнесининг келажак олти ойлик фаолиятини қоплаб ҳаракат қилиши тўғри бўлади. Турфирмаларда шу бўйича вазият қандай? Уларда икки хил тоифа бор: туроператор ва турагентлар. Туроператорлар қарийб бир йиллик даврий харажатларнинг ҳисоб-китобини қилган ҳолда ишни режалаштиради. Ўзбекистонда турагентлар жуда ҳам кўпчиликни ташкил қилади. Улар одатда ойлик, энг узоғи билан уч ойлик харажатини қоплаши мумкин. Ундан узоғига турагент сифатида давом эта олмайди. Чунки улар туроператорлар тайёрлаб берадиган пакетларнинг тайёри устига даромад қўйиб сотади. Уч ой учун ижарасини тўлаб қўйган бўлиши мумкин. ходимлари жуда кўп бўлмаслиги мумкин. Шуларнинг харажатини чиқариб бера олади. Лекин маҳсулот (турпакет) айланмаси тўхтаган жойда улар қотиб қолади.\nТуроператорларда муаммо бошқачароқ бўлади. Улар чизиб қўйган йиллик схемасида даромад манбаларини кутади. Даромаднинг келадиган ва сарфланадиган манбалари бўйича режа бузилгандан кейин ўзига яраша вазият ҳам ўзгаради.\n– Жорий вазият кўпроқ ким учун оғир дейдиган бўлсак, меҳмонхонани кредитга олиб қурганлар, давлатдан, банкдан олинган пулга қараб қолганлар бор. Буни қоплаш масаласи қийинлашиши мумкин. Ўзимиздан келиб чиқадиган бўлсам, сутка давомида ишлайдиган колл-марказимиз бор. Шунга илгари бир кунда 500та қўнғироқ бўлган бўлса, ҳозир 50тага тушиб қолган. Қилинган қўнғироқларнинг тахминан 30 фоизи савдога ўтиши мумкин бўларди. 30 фоизи ўтганда мен ишчиларимнинг ойлигини таъминлаб бера олган бўлардим. Ҳозир қўнғироқлар сони 10 баравар камайди. Бизга меҳмонхона учун чиқарилган 12 фоизлик солиқ ставкасининг бир фоизга туширилиши жуда қўл келди. Буни узоқроқ муддатга чўзиб бериш керак. Авиачипталар соҳасига ҳам буни қўллаш керак, деб ўйлайман.\nҚуйидагича йўл тутиш ҳам мумкин: ташқи туризмдан зарар кўрганимиз учун ҳозир ички туризмга кўпроқ куч ташлашимизга тўғри келади. Вазиятдан зарарсиз чиқиш учун баҳор ойларигача вақт кетади, деган тахминлар бор. Шунинг учун корхоналардаги касаба уюшмалари ҳар бир ходимига жума кунидан бошлаб таътил бериши, 3 кун мобайнида Ўзбекистоннинг ичида дам олиш учун имконият яратиши керак. Ота-онасини дам олишга юборадиган бўлса, харажатининг бир қисмини корхона кўтариб берсин ва бу сумма солиқдан озод қилинсин. Шулар ҳам ички туризмни ривожлантиришга ёрдам беради.\nИнтервью давомида туризм соҳаси вакиллари кутилаётган иқтисодий инқироз шароитида оқибатларни юмшатиш бўйича таклифларини билдириб, соҳа вакилларига маслаҳат берган. Суҳбатнинг тўлиғини Youtube орқали томоша қилишингиз мумкин.\n15:13 / 24.05.2020\nПандемия ва атроф-муҳит: вирус инсониятнинг яшил энергетикага ўтишини тезлаштирадими?\n12:51 / 24.05.2020\nТуризм саноати пасайишидан қайси мамлакатлар энг кўп зарар кўради?